הוועדה המסדרת, כנסת 23, פרוטוקול מספר 22, 2020-04-27 10:15

יזהר שי: בוקר טוב לחברי הוועדה הנכבדים ולחברות הוועדה.

יזהר שי: אני פותח את הישיבה.

יזהר שי: שלום לכם, חברי הוועדה המסדרת, אנא תשומת לבכם.

יזהר שי: יש לנו שני נושאים על סדר היום: האחד הוא שינוי במועדי ישיבות הכנסת והשני הוא סדר ישיבת חברי הכנסת באולם המליאה בעת חירום.

יזהר שי: אנחנו נפתח בשינוי ישיבות הכנסת.

יזהר שי: מזכירת הכנסת, בבקשה.

ירדנה מלר-הורוביץ: בוקר טוב לכולם.

ירדנה מלר-הורוביץ: התבקשנו בשני פרקי זמן לבקש שינויים במועדי ישיבות הכנסת וריכזנו את זה.

ירדנה מלר-הורוביץ: אני אלך לפי סדר כרונולוגי:

ירדנה מלר-הורוביץ: קודם כול הישיבה של היום – לדחות את שעת הפתיחה מ- 11 לשעה 13:00.

קריאה: למה?

ירדנה מלר-הורוביץ: אני הבנתי שכדי ליצור רצף בישיבת הוועדה שדנה בחוק.

יזהר שי: אנחנו מתחשבים בלוח הזמנים - -

ירדנה מלר-הורוביץ: כי אי אפשר לשבת בדיון בוועדה במקביל לדיון במליאה.

בועז טופורובסקי: יהיה זמן להתייחסות, אדוני היושב-ראש?

יזהר שי: כן, אבל בואו נשמע את השינויים בלוחות הזמנים.

אורלי פרומן: עד מתי?

אורלי פרומן: מה שעת הסיום?

אורלי פרומן: היום ערב יום הזיכרון.

ירדנה מלר-הורוביץ: נכון, היום ערב יום הזיכרון ואנחנו מניחים שזה שם לנו איזושהי מגבלה.

ירדנה מלר-הורוביץ: לא שנמסר לי מה, אבל אני מניחה שזה - -

אוסאמה סעדי: אתמול היינו פה שעות לא שעות אז אם קובעים שעת תחילה צריך לקבוע גם שעת סיום.

ירדנה מלר-הורוביץ: ברגע שלא אמרו לי לא כתבתי.

אורלי פרומן: צריך לשים שעת סיום.

יזהר שי: אנחנו לא נסגור כרגע את שעת הסיום.

ירדנה מלר-הורוביץ: - - - לא נאמר לי.

ירדנה מלר-הורוביץ: אני צריכה להביא את הלך הרוחות.

יזהר שי: בתיאום עם היושב-ראש הכוונה היא לשחרר את חברי הכנסת, וכמובן, את עובדי המשכן כמה שיותר מהר.

יזהר שי: הכוונה שהדיון יסתיים בסביבות 17:00-16:00 בצהריים גם במליאה.

אורלי פרומן: אדוני היושב-ראש, מניסיון - - -

אוסאמה סעדי: בשנים שעברו מה מקובל?

ירדנה מלר-הורוביץ: לא עבדנו.

אוסאמה סעדי: לא עבדתם בכלל?

ירדנה מלר-הורוביץ: לא.

ירדנה מלר-הורוביץ: הייתה פגרה.

ירדנה מלר-הורוביץ: בדרך כלל יוצאים לפגרה שבוע או עשרה ימים לפני ערב פסח וחוזרים מיד אחרי יום העצמאות.

יזהר שי: בואו נמשיך.

יזהר שי: בבקשה, מזכירת הכנסת.

אוסאמה סעדי: צריך להתחשב בכך שיש גם רמדאן.

ירדנה מלר-הורוביץ: הבקשה השנייה היא להקדים מחר, יום שלישי, שזה יום הזיכרון את פתיחת הישיבה ל- 10:55 – זה חמש דקות לפני הישמע הצפירה.

ירדנה מלר-הורוביץ: הכוונה היא שכשהצפירה תישמע אנחנו נעמוד במליאה, וכמובן, נכבד בקימה.

ירדנה מלר-הורוביץ: לאחר מכן יתקיים דיון שעליו קיבלתם הודעה.

קריאה: דיון או דברים ליום הזיכרון או גם וגם?

ירדנה מלר-הורוביץ: לכל סיעה דובר אחד.

ירדנה מלר-הורוביץ: במסגרת חמש דקות ידברו על ציון יום הזיכרון.

קריאה: אין נושאים?

ירדנה מלר-הורוביץ: כרגע זה מה שאני יודעת.

קריאה: הדגש הוא על כרגע.

ירדנה מלר-הורוביץ: ביום הזיכרון בדרך כלל לא נהוג לעשות דיונים אחרים.

ירדנה מלר-הורוביץ: בקשה נוספת להקדים את שעת פתיחת ישיבת הכנסת ביום חמישי.

ירדנה מלר-הורוביץ: היא קבועה ל-11:00 מבקשה קודמת באישור של הוועדה – להקדים אותה לשעה 9:00 בבוקר; ולהוסיף ישיבות בשבוע הבא: ביום ראשון, ט' באייר, 3 במאי, וביום חמישי, י"ג באייר, 7 במאי בנוסף לימים הרגילים.

קריאה: יש שעות?

ירדנה מלר-הורוביץ: לא.

ירדנה מלר-הורוביץ: הבקשה על השעות תבואנה.

ירדנה מלר-הורוביץ: את המליאה ביום העצמאות, יום רביעי, כמובן, לבטל.

ירדנה מלר-הורוביץ: תודה.

קריאה: למה?

קריאה: - - -

יזהר שי: לא הייתה בקשה כזאת.

יזהר שי: אם אתה רוצה אפשר להעלות את זה.

קריאה: ממילא אנחנו בסגר.

יזהר שי: שמענו כאן את ההצעות השונות.

יזהר שי: אני חוזר – שינוי זמן פתיחת המליאה היום, שינוי ליום חמישי הקרוב, פתיחת המליאה ביום ראשון וביום חמישי שלאחר מכן.

ירדנה מלר-הורוביץ: ומחר להקדים.

יזהר שי: ולהקדים מחר בחמש דקות.

יזהר שי: אם יש הערות או בקשות, בבקשה, חברת הכנסת אורלי פרומן.

אורלי פרומן: אני רוצה לדבר על המליאה שתתחיל היום ב- 13:00.

אורלי פרומן: חברים, כולנו בני הארץ הזאת.

אורלי פרומן: אם יש איזשהו יום או ימים קדושים לחלקנו – אלה הימים האלה.

אורלי פרומן: חלק גדול מאתנו, לצערנו, שייך למשפחת השכול.

אורלי פרומן: לא יכול להיות שלא נקבע שעת סיום ונצטרך להיאבק ולריב ביום הזה.

אורלי פרומן: זה לא מכבד אותנו, לא מכבד את הבית.

אורלי פרומן: זה קרה גם אתמול בערב במהלך הישיבה כשניסינו להסביר את הסיטואציה המיוחדת של רבים מאתנו שמבקרים את משפחות הנופלים, את המשפחות שלנו, בתי הורים שנפתחו במיוחד שהיו סגורים.

אורלי פרומן: אמא שלי בבית-אבות.

אורלי פרומן: חודש וחצי לא ראינו אותה.

אורלי פרומן: אני הייתי אמורה ללכת להיות איתה כי אני יודעת מה זה ימי הזיכרון עבורה שאחיה נהרג בקיבוץ ליד המקום שאלון גר.

אורלי פרומן: היה מאבק על זה אתמול.

אורלי פרומן: חברים, אנחנו לא יכולים להיאבק על דמותה של מדינת ישראל ולהגיד, אנחנו ראויים – אני לא יודעת איך לומר את זה.

אורלי פרומן: אנחנו חייבים לקבוע שעת סיום שחלילה לא נחלל את היום הזה ואת זכרם של הנופלים על ויכוח מר וקשה ועל הזכות שלנו ללכת להיות עם המשפחות.

קריאה: תמליצי על שעה פשוט.

יזהר שי: חברת הכנסת פרומן.

אורלי פרומן: - - - ב- 16:00 יסתיים כדי שנוכל - - -

קריאה: בואו נמליץ על שעה - - - מחליטים.

יזהר שי: אנחנו לא מחליטים.

יזהר שי: אנחנו בתיאום מלא עם יושב-ראש הכנסת, שכמובן, רגיש וער לנושא הזה.

יזהר שי: זה תלוי בחברי הכנסת שיעלו להגיד את דברם במליאה החל מ-13:00 בצהריים.

יזהר שי: כיוון שכולנו מבינים על מה מדובר, אם חברי הכנסת יואילו בטובם להגביל את הפיליבסטר ואת הדיבור שלהם למסגרות הזמן אז כולנו נצא מפה אפילו הרבה לפני כן.

בועז טופורובסקי: זה חוסר הבנה של תהליך חקיקת חוקי יסוד.

בועז טופורובסקי: זה לא פיליבסטר.

יזהר שי: אנחנו לא דנים פה בחקיקת חוקי יסוד.

יזהר שי: בבקשה, חבר הכנסת טופורובסקי.

אורלי פרומן: ההתייחסות שלך הייתה לחקיקת חוק היסוד.

אורלי פרומן: זה בדיוק הוויכוח שלא צריך להיות בערב יום הזיכרון בכנסת.

אורלי פרומן: לכן צריך לקבוע את שעת הסיום.

אורלי פרומן: הספיקו מה שהספיקו - -

יזהר שי: כמו שאמרתי, אנחנו בתיאום עם יושב-ראש הכנסת ננסה לסגור את המליאה כמה שיותר מוקדם.

יזהר שי: באופן תיאורטי אפשר גם בשעה 14:00 ללכת הביתה.

יזהר שי: בבקשה, חבר הכנסת טופורובסקי.

בועז טופורובסקי: תודה רבה, אדוני היושב-ראש, השינוי במועדי ישיבות הכנסת נובע מתהליך בעייתי.

בועז טופורובסקי: אם היינו משנים ופותחים את הכנסת ודנים על הקורונה, כמו שעד עכשיו היו חוקים שנוגעים לקורונה ולדאוג לאזרחי ישראל, כל הבית הזה בלי אופוזיציה וקואליציה היו מתייצבים לילות כימים ועושים מה שצריך.

בועז טופורובסקי: העניין הוא שהסיבה והכוונה מאחורי שינוי מועד הישיבות הוא רק אחד – תהליך הרסני של שינוי משטר בישראל.

בועז טופורובסקי: אתמול היינו בוועדה המיוחדת - -

מכלוף מיקי זוהר: אתה לא מרגיש שאתה קצת נסחף כשאתה אומר "שינוי משטר"?

בועז טופורובסקי: אני מצטט את היועצים המשפטיים מאתמול.

מכלוף מיקי זוהר: יש פה עיקרון אחד בסיסי שנקרא מדינה דמוקרטית.

מכלוף מיקי זוהר: אנחנו לא משנים את המשטר הדמוקרטי שיש במדינת ישראל.

יזהר שי: חבר הכנסת זוהר, תן לחבר הכנסת טופורובסקי, בבקשה.

מכלוף מיקי זוהר: הטענה הזאת קצת פתטית ואפילו מגוחכת.

יזהר שי: חבר הכנסת זוהר, אנחנו מאזינים לחבר הכנסת טופורובסקי.

בועז טופורובסקי: אני מצטט את הנציג - -

מכלוף מיקי זוהר: - - - יש ציבור חכם בבית שמבין את השטויות שאתם מדברים.

בועז טופורובסקי: מעולה.

בועז טופורובסקי: אוקיי.

מכלוף מיקי זוהר: - - - בסקרים?

מכלוף מיקי זוהר: - - -

יזהר שי: חבר הכנסת זוהר.

מכלוף מיקי זוהר: - - - 10 מנדטים לעומת - - - זה אומר שאתם צריכים לעשות חישוב מסלול מחדש.

יזהר שי: חבר הכנסת זוהר, לא קיבלת רשות דיבור.

יזהר שי: בבקשה, חבר הכנסת טופורובסקי.

בועז טופורובסקי: אני מצטט הן את היועץ המשפטי של הוועדה המיוחדת והן את הנציג של היועץ המשפטי לממשלה שהיה אתמול בוועדה והסבירו שזה גם שינוי משטר, חבר הכנסת זוהר, ו-ב', התהליך הזה לא ראוי ונעשה בצורה זריזה ולא ראויה - -

מכלוף מיקי זוהר: נגיד שזה שינוי משטר - -

יזהר שי: אני מבקש, חבר הכנסת זוהר - -

מכלוף מיקי זוהר: אני אסביר לך - -

יזהר שי: לא, אל תסביר לי.

יזהר שי: אתה רוצה רשות דיבור?

יזהר שי: אנחנו רושמים אותך.

מכלוף מיקי זוהר: - - -

יזהר שי: לא, חבר הכנסת זוהר, אני מתנצל.

מכלוף מיקי זוהר: - - - מנסחת משפט - - - פייק ניוז - - -

יזהר שי: אי אפשר לשמוע את זה ככה, חבר הכנסת זוהר.

מכלוף מיקי זוהר: - - וזאת המומחיות של יאיר לפיד וכל החברים שלו ביש עתיד.

יזהר שי: חבר הכנסת טופורובסקי, יש לך עוד דקה, בבקשה.

בועז טופורובסקי: - - -

יזהר שי: חבר הכנסת טופורובסקי, יש לך עוד דקה.

בועז טופורובסקי: איך?

בועז טופורובסקי: אבל הוא הפריע לי.

יזהר שי: לכן ספרתי לך עוד דקה.

יזהר שי: אחרת היית מסיים.

בועז טופורובסקי: אתמול ביקשו חלק מחברי הוועדה גם בשם עצמם וגם בשם חברים אחרים וגם עובדי המקום הזה לסיים באיזשהו שלב את הדיון כדי שאנשים יוכלו להספיק לבקר משפחות של חללים במערכות ישראל וגם לא קיבלו את זה.

בועז טופורובסקי: היום אנחנו מבקשים לדעת מתי תסתיים המליאה וגם אנחנו מקבלים איזשהו כיוון וגם אומרים, אם תתנהגו יפה.

בועז טופורובסקי: עכשיו מבקשים לשנות את מועדי הישיבות.

בועז טופורובסקי: הם התחייבו כאן שמועדי הישיבות משונים רק בשביל ההתעסקות בקורונה כולנו נהיה בעד זה אבל אם זה רק בשביל שינוי המשטר הזה – שינוי המשטר ושינוי חקיקת חוקי יסוד – ואנחנו מדברים על שני חוקי יסוד: חוק יסוד: הממשלה וחוק יסוד: הכנסת שמשנים ועוד שני חוקים רגילים: חוק הממשלה וחוק מימון מפלגות שגם שם יש שינוי רטרואקטיבי.

בועז טופורובסקי: כל הנושאים האלה פשוט לא מקובלים ולא יעלו על הדעת.

בועז טופורובסקי: אני מבקש גם מהוועדה הזאת וגם אדוני היושב-ראש שהוא בן אדם ערכי לא לתת לזה יד.

בועז טופורובסקי: תודה.

יזהר שי: תודה, חבר הכנסת טופורובסקי.

יזהר שי: חבר הכנסת אוסאמה סעדי, בבקשה.

אוסאמה סעדי: אדוני היושב-ראש, מיקי חברי לא היה בוועדה אתמול ולא שמע דיון של 17 שעות וחצי.

אוסאמה סעדי: מדובר בשינוי של משטר וסדרי שלטון – לעשות ממשלה עם שני ראשים ולמעשה שתי ממשלות.

אוסאמה סעדי: אבל זה דיון לוועדה ההיא.

אוסאמה סעדי: תכף נחזור אני ויתר החברים לשם ונמשיך לקיים את הדיון.

אוסאמה סעדי: אבל אני מתפלא על האמירה שלך, אדוני היושב-ראש, שאי אפשר לסיים ב- 14:00.

אוסאמה סעדי: אפשר לסיים ב-14:00.

אוסאמה סעדי: לא צריך להתנגד ולא צריך לעשות שום דיון, ויאללה, בוא נלך.

אוסאמה סעדי: זה המשטר הדמוקרטי, זה האופוזיציה.

אוסאמה סעדי: אנחנו עושים את עבודתנו והרבה מההסתייגויות.

אוסאמה סעדי: אני מזכיר לך שחוק התיקון המעקב של המשטרה, לאחר הדיון שלנו והעמדה שלנו בוועדת חוץ וביטחון הממשלה משכה את החוק הזה.

קריאה: העמדה של כולם.

אוסאמה סעדי: העמדה של כולם.

אוסאמה סעדי: אמרתי, של כל חברי הכנסת, לא רק של המשותפת.

אוסאמה סעדי: לכן זה המהות של המשטר הדמוקרטי, שיש רוב ויש מיעוט ויש גם זכויות של המיעוט והרוב לא יכול להיות דורסני.

אוסאמה סעדי: מה שעושים כאן בתחילת הימים האלה זה פשוט דורסני.

אוסאמה סעדי: פשוט אפשר לבטל את כל הימים ואת כל מה שהיה נהוג בשנים שעברו כדי לקיים דיונים מרתוניים בלי הפסקות ובלי התחשבות אפילו לצרכים אנושיים.

אוסאמה סעדי: בסדר, תעשו.

אוסאמה סעדי: אנחנו פה ונמשיך.

אוסאמה סעדי: אבל אני מבקש רק שתקבעו לנו מסגרת של זמן, שנדע מתי מתחילים ומתי מסיימים.

מכלוף מיקי זוהר: אתה יודע מה, אני מוכן, בואו נקבע גם שעת הצבעה.

אוסאמה סעדי: לפעמים אנחנו גם עושים את זה.

מכלוף מיקי זוהר: אז בוא נעשה את זה.

מכלוף מיקי זוהר: אני מוכן.

מכלוף מיקי זוהר: בוא נקבע שעת הצבעה.

מכלוף מיקי זוהר: אני מוכן גם לקבוע שעת הצבעה.

יזהר שי: תודה לחבר הכנסת סעדי.

יזהר שי: חבר הכנסת יואב בן-צור, בבקשה.

בועז טופורובסקי: זה שינוי חוקי יסוד - -

יזהר שי: חבר הכנסת טופורובסקי, שמענו אותך.

יזהר שי: חבר הכנסת בן-צור, בבקשה.

יואב בן צור: אדוני היושב-ראש, אין ספק שביום הזה לכולנו יש הרגישות הראויה וכולנו רוצים להתייחד עם חיילינו שמסרו את נפשם על קדושת הארץ והמולדת.

יואב בן צור: אבל הייתי מאוד רוצה לראות את ידידי ואהובי בועז טופורובסקי אם היה בדיוק נושא הפוך והיינו מדברים עכשיו על ממשלת מיעוט.

יואב בן צור: אז היה רוממות אל בגרונם והיו אומרים, רבותיי, זה הדמוקרטיה, וזה הרוב, ויש לנו הרוב והרוב קובע, ואתם לא יכולים למנוע מאתנו וכולי.

יואב בן צור: אני מבין את המצוקה, אני מבין את הרצון לתקוע את התהליך כמה שיותר אבל, עדיין, חברי וידידי, זה רצון הרוב ורוב גדול בכנסת ישראל – הרבה יותר גדול ממה שרציתם לעשות עם ממשלת המיעוט.

יואב בן צור: לכן אני חושב שבהחלט שמורה הפריבילגיה להנהלת הכנסת, לנשיאות הכנסת וליושב-ראש הכנסת לקבוע.

יואב בן צור: אין לנו ספק שיושב-ראש הכנסת הרמטכ"ל רא"ל בני גנץ מכיר את הרגישויות האלה יותר מכולם, ואין ספק שהוא ייתן את דעתו ויגמור בשעה סבירה והגיונית כדי שכולם יספיקו להתייחד עם מי שהם רוצים להתייחד.

יואב בן צור: תודה רבה, אדוני.

יזהר שי: תודה רבה, חבר הכנסת בן-צור.

יזהר שי: חברת הכנסת קטי שטרית, בבקשה.

קטי קטרין שטרית: אני חוזרת עכשיו מהוועדה המיוחדת, ואני מצטרפת לבקשה שלכם שנסיים בשעה מוגדרת.

קטי קטרין שטרית: אבל, חבר'ה, בלי צביעות מפני שאתם לא יכולים לדרוש מאתנו מה שאתם עצמכם לא מסוגלים לעשות.

קטי קטרין שטרית: אתם מנסים למשוך זמן, זה שקוף.

קטי קטרין שטרית: בוועדה המיוחדת 89% מהדיון היה קללות, עלבונות, צעקות, צרחות.

קטי קטרין שטרית: אני אפילו עדינה.

קטי קטרין שטרית: אמרתי, 89% צרחות, קללות, עלבונות.

קטי קטרין שטרית: כנגד מי?

קטי קטרין שטרית: כנגד מי שהיו עד לפני כמה זמן החברים הכי טובים שלכם.

קטי קטרין שטרית: הדלקתם נרות איתם בחנוכה, צילמתם סרטונים, רצתם ממקום למקום, התחבקתם, עשיתם עוגה-עוגה.

קטי קטרין שטרית: הכול היה מה זה מצוין, הכול היה אידילי והכול היה יפה.

קטי קטרין שטרית: אז אל תפילו את הנושא הזה של ההחלטה מה יהיה היום, ביום המקודש הזה.

קטי קטרין שטרית: וכן, הוא מקודש לנו לא פחות ממה שהוא מקודש לכם, ואל תחליטו שאנחנו לא מתחשבים.

קטי קטרין שטרית: תסיימו את הנאומים שחוזרים על עצמם אפילו עם אותן מילים.

קטי קטרין שטרית: מילא, תהיו יצירתיים, תנסו לשנות קצת את סגנון המילים, תנסו להחליף קצת.

קטי קטרין שטרית: הרי זה חוזר על עצמו שוב ושוב עם אותן מילים משעממות.

קטי קטרין שטרית: ואז יהיה אפשר לגמור את זה וכולנו נתייחד עם יקירינו, וכולנו נתייחד עם האנשים שנתנו את נפשם למדינה הזאת.

קטי קטרין שטרית: חבר'ה, זה הרי יעבור אז, קדימה, בואו נזדרז כולנו ונסיים הכול ב- 16:00 ונתחיל את מה שאנחנו צריכים לעשות.

יזהר שי: תודה לחברת הכנסת קטי שטרית.

יזהר שי: חבר הכנסת קושניר, בבקשה.

אלכס קושניר: להבדיל מקטי אני ישבתי שם באמת 18 שעות - -

קטי קטרין שטרית: אמרתי, הייתי אורחת.

אלכס קושניר: - - עד 2:00.

אלכס קושניר: אני חייב להגיד שהדיון אתמול לא היה ממצה בכלל.

אלכס קושניר: הוא היה ארוך, ממצה הוא לא היה.

אלכס קושניר: אמרתי את זה גם עכשיו למטה.

אלכס קושניר: למה זה לא היה ממצה?

אלכס קושניר: זה לא היה ממצה כי מצד אחד היושב-ראש לא באמת נתן לאנשים להתבטא וכל פעם קטע אותם כשזה הגיע דווקא לטיעונים מהותיים.

אלכס קושניר: אגב, אני מסכים שלא כל הטיעונים היו מהותיים.

אלכס קושניר: אני מסכים עם זה וגם חלק מחברי הכנסת שהיו שם ירדו לרמות שלא היה צריך לרדת.

אלכס קושניר: אני קיבלתי מסרונים מהרבה אנשים שצופים בערוץ 99 – כן, יש אנשים שצופים בערוץ 99.

אלכס קושניר: לא הרבה, אבל יש.

אלכס קושניר: הם אמרו לי, איך אתה יכול לשבת איתם?

יזהר שי: זה היה ערוץ קשה לצפייה אתמול.

אלכס קושניר: שמעתי אתמול ביטויים שלא - - -

קטי קטרין שטרית: - - - אין גיל.

אופיר כץ: כל הביטויים שהיו אתמול באו ממפלגה אחת.

אופיר כץ: והם השתמשו במילים: "טמבל", "טרוריסט" – דברים מהסוג הזה.

אלכס קושניר: אופיר, נאמרו שם דברים אתמול - -

אופיר כץ: נכון, אני מסכים איתך.

יזהר שי: חבר הכנסת קושניר, בבקשה.

קריאות: - - -

יזהר שי: חברים, אני מבקש לתת לחבר הכנסת קושניר לומר את דבריו.

יזהר שי: בבקשה.

אלכס קושניר: היו שם אתמול חברות וחברי כנסת שהיו על סף דמעות.

פטין מולא: והוציאו אותם בתגובה.

אלכס קושניר: מה שאני בא להגיד עכשיו, ואני מקווה שתיתן לי להשלים לפחות שני משפטים לפני שתכניס את האף שלך לדבריי.

אלכס קושניר: אני רוצה לומר שבאמת היום, לפחות, אפשר לשמור על דיון ברמה אחרת ולהגדיר שעה שבה מסיימים.

אלכס קושניר: לא יכול להיות שמתקיימת פה ועדה וחברי הוועדה נמצאים באי ודאות ללא שום מושג מה קורה עם הלו"ז.

יזהר שי: אני מזכיר לך, חבר הכנסת קושניר, אנחנו מדברים כרגע על לוח הזמנים של המליאה.

יזהר שי: אין לנו שליטה על הוועדה המיוחדת ולא על לוחות הזמנים שלה.

אלכס קושניר: יש לכם שליטה גם על הוועדה ההיא.

יזהר שי: בבקשה, חבר הכנסת פטין מולא.

פטין מולא: אני מוותר.

יזהר שי: אם כך אנחנו עוברים להצבעה.

בועז טופורובסקי: לא, לא, שאלתי אם יש עוד דובר אחריו.

יזהר שי: דובר אחרי מי?

בועז טופורובסקי: אחרי פטין מולא.

בועז טופורובסקי: או שהוא לא מדבר?

יזהר שי: לא, הוא לא מדבר ואתה כבר דיברת.

בועז טופורובסקי: אני רוצה התייעצות סיעתית.

יזהר שי: בבקשה, התייעצות סיעתית – חמש דקות.

יזהר שי: 10:31 אנחנו פה חזרה.

יזהר שי: חברי הכנסת, אנחנו נצביע על השינויים שמזכירת הכנסת הקריאה לגבי מועדי פתיחת ישיבות הכנסת ולגבי הישיבות הנוספות בימים ראשון וחמישי הקרובים.

ירדנה מלר-הורוביץ: פתיחה וסגירה.

יזהר שי: פתיחה וסגירה, שינויים למחר ושינויים ליום חמישי, ראשון הקרוב, ביטול יום רביעי – יום העצמאות – ויום חמישי בשבוע הבא.

יזהר שי: אני מבהיר פה שבתיאום עם יושב-ראש הכנסת הכוונה היא לפזר את המליאה היום כמה שיותר מוקדם ולכל המאוחר ב- 17:00 אחר הצהריים.

יזהר שי: אנחנו מקווים שנוכל להתפזר קודם לכן.

אוסאמה סעדי: אני מציע שביום חמישי במקום 9:00 ו-10:00 - -

יזהר שי: אי אפשר כרגע.

יזהר שי: מי שרוצה להגיע מאוחר יותר יכול להגיע, כמובן.

יזהר שי: מי בעד ההצעות השונות כפי שהקריאה מזכירת הכנסת?

יזהר שי: בעד ההצעה – 8

יזהר שי: נמנעים – אין

בועז טופורובסקי: רביזיה.

יזהר שי: מי ביקש רביזיה?

בועז טופורובסקי: אני.

ירדנה מלר-הורוביץ: הרביזיה תביא את זה ל- 11:02 דקות.

ירדנה מלר-הורוביץ: תתקני אותי היועצת המשפטית אם אני טועה.

ירדנה מלר-הורוביץ: אז מה לגבי פתיחת הישיבה?

ארבל אסטרחן: ההחלטה לא בתוקף ברגע שיש בקשה לרביזיה.

יזהר שי: אז שהמליאה תיפתח ב- 11:00.

בועז טופורובסקי: ואז זה אומר שהוועדה השנייה צריכה לצאת להפסקה.

ארבל אסטרחן: אלא אם היא תקבל אישור מהיושב-ראש לשבת במקביל.

יזהר שי: תודה.

יזהר שי: 2.

יזהר שי: סדר ישיבת חברי הכנסת באולם המליאה בעת חירום

יזהר שי: נעבור לסדר השני שעל סדר היום: סדר ישיבת חברי הכנסת באולם המליאה בעת חירום.

יזהר שי: מזכירת הכנסת, בבקשה.

ירדנה מלר-הורוביץ: בוקר טוב, חווינו בתקופה האחרונה מאז ימי קורונה את סדר ההצבעות במליאה שבעצם המצב כפה עלינו הצבעות שמיות.

ירדנה מלר-הורוביץ: זה לא קל.

ירדנה מלר-הורוביץ: לפעמים זאת משימה שדורשת מאמץ מכם וגם מאתנו.

ירדנה מלר-הורוביץ: התבקשנו לראות איך אפשר בכל אופן למצוא פתרון כדי להקל על הכול, מה עוד שאנחנו לקראת חקיקת חוקים שיחייבו, ואולי יהיו, ריבוי הסתייגויות וריבוי הצבעות.

ירדנה מלר-הורוביץ: הרעיון היה שאנחנו לוקחים את תמונת המליאה, ובלשון היושב-ראש – אנחנו עושים פריסה.

ירדנה מלר-הורוביץ: קודם כול התחלנו משולחן הממשלה.

ירדנה מלר-הורוביץ: את שולחן הממשלה פרסנו והוא מתפרס גם בשורה הראשונה בכל פאה של המליאה.

ירדנה מלר-הורוביץ: ואז, בכל פאה, למשל, בפאה לשמאל היושב-ראש היכן שיושבת סיעת הליכוד, שיושבת סיעת ימינה, שיושבת יהדות התורה, לקחנו את רשימת ה-א'-ב' של חברי הכנסת, ומי מהם שיושב בגוש הזה התחלנו למקם.

ירדנה מלר-הורוביץ: כך עשינו בצד הימני של היושב-ראש היכן שיושבים כחול לבן ויש עתיד וכך עשינו גם בגוש המרכזי.

ירדנה מלר-הורוביץ: זה הוביל אותנו באותו סידור שייצא שאותו גוש של סיעות יושב מעל השני לגבי יציע המכובדים.

ירדנה מלר-הורוביץ: ההנחיה של היושב-ראש, כדי לשמור על הנחיות משרד הבריאות בימי קורונה – במליאה עד 50, ביציע המכובדים נהיה עד 30, קרי עשרה בכל צלע גם שם וביציע הציבור – 40.

ירדנה מלר-הורוביץ: יש כאן כמה שינויים לפי א'-ב'.

ירדנה מלר-הורוביץ: אלה השינויים שנעשו בתוך הסיעות עצמן.

יזהר שי: מה לגבי הצגים שיש לכל חבר כנסת?

ירדנה מלר-הורוביץ: סימנו את המליאה במרחקים של ההנחיות של הריחוק הפיזי.

ירדנה מלר-הורוביץ: אז קודם כול סימנו איפה יהיו המחשבים.

ירדנה מלר-הורוביץ: במחשבים האלה לא נגעו.

ירדנה מלר-הורוביץ: תכנתו אותם על-פי השמות שהתקבלו מאתנו.

ירדנה מלר-הורוביץ: המסכים האחרים פורקו, שמו אותם – פה בכל מקרה מגיע כאן יישר כוח גדול למחלקת המחשוב שלנו.

ירדנה מלר-הורוביץ: אני לא מכירה שום מחלקה בשום ארגון אחר שבהגבלות של שישי-שבת צלחו לעשות כזה מבצע.

ירדנה מלר-הורוביץ: פרסו את הסיבים, פרסו את החיווט.

ירדנה מלר-הורוביץ: זה עוד עשו תוך כדי ישיבת המליאה בשבוע שעבר מאחורי הקלעים ובכל מושב - - - ואז הם פרסו וכדי שלא ייפגעו גם המסכים הם בנו מסגרת עץ מסיבית.

ירדנה מלר-הורוביץ: מכיוון שיש ריחוק פיזי זה ממש לצדו של כל חבר כנסת.

יזהר שי: כלומר כל חבר כנסת מגיע לאותה סביבת העבודה כמו שהוא מכיר.

ירדנה מלר-הורוביץ: הוא מגיע לסביבת העבודה שלו.

ירדנה מלר-הורוביץ: אנחנו בכנסת מגדירים את המסכים לא כעמדת עבודה, אלא קודם כול זה מכשיר הצבעה.

ירדנה מלר-הורוביץ: מכשיר ההצבעה הזה צריך להיות יעיל, הוא צריך להיות מהימן, וצריך כמה שפחות לזעזע אותו.

ירדנה מלר-הורוביץ: העבודה שנעשתה יש בה כדי לזעזע את המערכת אבל כבר עשינו ניסיונות וזה עובד יפה.

ירדנה מלר-הורוביץ: לכן אם אתם רואים כשאתם יושבים ביום-יום שיש עוד כמה פיצ'רים שהכנסנו.

ירדנה מלר-הורוביץ: אתם רואים את הדוברים, אתם רואים את רשימת הנושאים, אתם רואים תקצירי חוק.

ירדנה מלר-הורוביץ: בפעילות עכשיו לא יהיה לכם את זה.

ירדנה מלר-הורוביץ: יהיה לכם מכשיר הצבעה מהימן כדי לענות לצורך של 120 חברי כנסת שבעת ובעונה אחת יכולים להצביע אלקטרונית.

ירדנה מלר-הורוביץ: זה מקל מאוד.

ירדנה מלר-הורוביץ: נכון, יש אנשים שלא נוח להם.

ירדנה מלר-הורוביץ: אבל אם בתוך הסיעות תוכלו לעשות חילופים אנחנו פתוחים לכך.

ירדנה מלר-הורוביץ: אגב, גם ביום-יום בסידור רגיל של המליאה יש סיעות שמבקשות מדי פעם להחליף.

ירדנה מלר-הורוביץ: אבל זה הסיעות מחליטות.

ירדנה מלר-הורוביץ: אנחנו מקבלים מכתב מסודר מיושב-ראש הסיעה, ואנחנו ממלאים את רצון הסיעה.

יזהר שי: נאומים בני דקה – יש מיקרופונים?

ירדנה מלר-הורוביץ: בכל מפלס סידרנו מיקרופונים, בהחלט – גם ביציע הציבור וגם ביציע המיוחד.

אורלי פרומן: אבל נאומים בני שלוש דקות אמרת שהם גם במיקרופון.

אורלי פרומן: לא ירדו לפודיום.

ירדנה מלר-הורוביץ: כן, גם משם תוכלו.

ירדנה מלר-הורוביץ: הסדרים הם שונים ותוכלו גם משם לדבר.

יזהר שי: אבל מי שירצה לרדת לפודיום יוכל עדיין לרדת לפודיום?

ירדנה מלר-הורוביץ: אבל למה?

ירדנה מלר-הורוביץ: מי שירצה, בבקשה, אבל למה?

ירדנה מלר-הורוביץ: בהחלט תוכלו.

קריאה: - - -

ירדנה מלר-הורוביץ: זה בדיוק העניין.

ירדנה מלר-הורוביץ: לכן שמנו מיקרופונים.

ירדנה מלר-הורוביץ: אם המליאה תהיה בתפוסה מלאה אז - - - האיזון.

ירדנה מלר-הורוביץ: לכן שמנו מיקרופונים.

ירדנה מלר-הורוביץ: כי בעת הצבעות הרי לא מדברים.

קריאה: מצלמות גם.

ירדנה מלר-הורוביץ: יש, יש.

בועז טופורובסקי: ירדנה, קודם כול אני רוצה להביע את הערכתי על הרצון הטוב ועל הניסיון ועל העבודה הקשה שלך ושל כל הצוות הטכני.

בועז טופורובסקי: יש לי כמה שאלות.

בועז טופורובסקי: אני מבין עכשיו אחרי שהסברת את ההיגיון מאחורי התהליך אבל אני חושש שזה יצר תמונה קצת בעייתית.

בועז טופורובסקי: אני רוצה לתת כמה דוגמאות שאולי אפשר לתקן אותן.

עודד פורר: יזהר, תרשום אותי לרשות דיבור, בבקשה.

יזהר שי: בסדר.

יזהר שי: רשמנו אותך.

בועז טופורובסקי: ראשית נוצר מצב שחלק מיושבי ראש הסיעות נמצאים במקומות שמהם יהיה להם קשה לנהל את הדיון.

בועז טופורובסקי: למשל, מאיר כהן שנמצא ביציע הציבור ואמור לנהל את ההצבעה - - - אם מסתכלים מה קורה מאחורי קארין, יש שם מקום פנוי.

בועז טופורובסקי: אולי אפשר לשים שם.

ירדנה מלר-הורוביץ: לא, לא.

ירדנה מלר-הורוביץ: זה הריחוק.

ירדנה מלר-הורוביץ: מדדנו שם - -

בועז טופורובסקי: אבל בצד השני יש ליעקב אשר מקום.

בועז טופורובסקי: זה נראה לי אותו מרחק.

ירדנה מלר-הורוביץ: זה לא אותו מרחק.

ירדנה מלר-הורוביץ: איפה אתה אומר?

בועז טופורובסקי: בשורה של איתן מאחורי קארין.

בועז טופורובסקי: אולי אפשר להכניס את מאיר.

ירדנה מלר-הורוביץ: אבל זה מפר את האיזון במליאה, מעל 50.

ירדנה מלר-הורוביץ: זאת סוגיה שהעלה בפניי חבר הכנסת מאיר כהן.

ירדנה מלר-הורוביץ: הוא גם סגן יושב-ראש, ואני העליתי את זה בפני יושב-ראש הכנסת.

ירדנה מלר-הורוביץ: הפתרון הוא לעשות הצרכת הסיעה.

ירדנה מלר-הורוביץ: הציעו לו לפנות לחבר או חברה מהסיעה ולעשות הצרכה.

ירדנה מלר-הורוביץ: כי הוא גם העלה את החשיבות של סגן יושב-ראש והוא גם אמר שהוא ירכז את ההצבעות.

בועז טופורובסקי: אז יש לי שאלה, איך מאיר הגיע ליציע ציבור ואיתן גינזבורג נשאר באותו מקום?

ירדנה מלר-הורוביץ: איתן גינזבורג ב-ג' ומאיר כהן ב-כ'.

ירדנה מלר-הורוביץ: אמרתי, בשלב מסוים זה הלך לפי א'-ב'.

יזהר שי: גם אבי ניסנקורן נמצא למעלה, חבר הכנסת טופורובסקי.

יזהר שי: הלכו לפי א'-ב' כדי לא לתת לאף אחד עדיפות.

קטי קטרין שטרית: אז איזה איזון יש פה?

יזהר שי: אין איזון.

עודד פורר: אבל, ירדנה, הנוהג הוא תמיד - -

קטי קטרין שטרית: כששם המשפחה ב-ש', פ', אין איזון.

יזהר שי: נכון.

קטי קטרין שטרית: צריך קצת לשחק עם זה ולא באופן שרירותי כזה.

קטי קטרין שטרית: לפי שמות משפחה – איזה אבסורד.

יזהר שי: חברי הכנסת הנכבדים, יש לכל אחד אפשרות לפנות בסיעה, ואני בטוח שיש אנשים צעירים חסונים, נחמדים כמו הבחור שיושב לידך.

קטי קטרין שטרית: ראיתי עכשיו.

קטי קטרין שטרית: ניסיתי להתכתב עם אחת מהן.

יזהר שי: אז תתכתבי עם אחת מהן.

עודד פורר: ירדנה, נהוג היה תמיד שסידור הכיסאות יתבצע בהתאם לסדר הרשימה.

עודד פורר: כך זה גם מסודר כרגע.

קטי קטרין שטרית: נכון, זה הגיוני.

ירדנה מלר-הורוביץ: נהוג היה גם תמיד שיושבים כל 120 יחד.

ירדנה מלר-הורוביץ: ובכל אופן כדי לשמור על ייצוג מצאנו שזה העיקרון שיכול להיות הכי שוויוני.

ירדנה מלר-הורוביץ: כי אם אתה תלך לפי סדר הרשימה אתה מאבד את כל הייצוג ויוצא לך מג'וריזציה שסיעה גדולה כולה יושבת גם בעשרה מקומות למטה, גם בעשרה מקומות שהוקצו ביציע המכובדים - -

עודד פורר: לא, על אותם מקומות שהקציתם, רק שהסידור יהיה שהמקום הראשון יושב קדימה, המקום השני יושב אחורה, המקום השלישי אחריו.

יזהר שי: אז תחליפו ביניכם, חבר הכנסת פורר.

יזהר שי: תחליטו ביניכם שזה מה שאתם רוצים לעשות ותעשו את זה.

עודד פורר: אפשר לעשות את זה בכלל בישיבה במליאה שכל סיעה תחליט לעצמה.

קריאה: - - - בסיעה שלך.

עודד פורר: חבר'ה, אני לא מדבר – אני רק אומר - -

קריאה: - - - פשוט.

עודד פורר: הכול נורא פשוט.

עודד פורר: תשאל את החברה שלך לסיעה, את חברת הכנסת קטי שטרית, אם מוכנים להחליף איתה.

קטי קטרין שטרית: - - - שולחים אותנו להתחלף?

יזהר שי: חברי הכנסת, אנחנו נעבור לדיבור לפי הסדר.

קטי קטרין שטרית: בכמה חדרים שמו אותנו - - -

יזהר שי: חברת הכנסת שטרית.

קטי קטרין שטרית: זה סידור שרירותי לחלוטין.

יזהר שי: חברת הכנסת שטרית, אנחנו נדבר לפי הסדר - - חבר הכנסת טופורובסקי, בבקשה.

יזהר שי: אחריו חבר הכנסת פורר ואחריו מיקי זוהר.

קטי קטרין שטרית: - - בלי להתחשב - - -

יזהר שי: חברת הכנסת שטרית, אנחנו מאזינים כרגע לחבר הכנסת טופורובסקי.

בועז טופורובסקי: אני לרגע לא חושב ולא רומז במה שאני עומד להגיד על איזושהי כוונה רעה של הצוות של מזכירות הכנסת.

בועז טופורובסקי: אני רק אומר שנראה כאילו ירו חץ וציירו סביב זה מטרה.

קריאה: נו, באמת.

בועז טופורובסקי: אני אומר שוב, אני לא יודע, אולי הייתה איזושהי הנחיה, אני לא מכיר.

בועז טופורובסקי: בכל מקרה מעבר למה שאמרתי עם הדוגמה של מאיר אני חייב לומר שיש 11 מתוך 16 חברי כנסת של המפלגה שאני מייצג כאן בוועדה שמשום מה יצא שלפי הסידור הזה הם ביציע הציבור.

בועז טופורובסקי: שנית, א'-ב' קצת - - - כי למשל לא מהמפלגה שלי – איימן עודה יושב ביציע מיוחד.

בועז טופורובסקי: אני לא יודע איך זה מסתדר עם הסידור הזה - -

קריאה: הוא ע'.

ירדנה מלר-הורוביץ: אני כבר אגיד לך שמהסיעה שלהם אימאן ח'אטיב למטה, אחמד טיבי למטה, יוסף ג'בארין למטה - -

עודד פורר: אבל יושב-ראש המפלגה שם זה איימן עודה.

בועז טופורובסקי: אז אנחנו מצפים מעודה לבקש מטיבי להחליף איתו מקום?

בועז טופורובסקי: זה כאילו - -

קריאה: כן, כן.

ירדנה מלר-הורוביץ: אני אגיד לך, חבר הכנסת טופורובסקי, אני ביקשתי בהנחייתו של יושב-ראש הכנסת מחבר הכנסת בן-ברק להחליף מקום עם יאיר לפיד כדי שראש סיעה יוכל לשבת - - -

בועז טופורובסקי: ירדנה, אבל את ביקשת.

ירדנה מלר-הורוביץ: - - -

בועז טופורובסקי: הבנתי, יפה מאוד.

ירדנה מלר-הורוביץ: ככל שיושב-ראש הכנסת יודע - -

קריאות: - - -

ירדנה מלר-הורוביץ: חבריי, נכבדיי, אני עונה לכם.

יזהר שי: חברת הכנסת שטרית, תקשיבי, בבקשה, לדברים.

קטי קטרין שטרית: אני מנסה עכשיו לסגור עם עוזי.

יזהר שי: אוקיי, יש פה עסקת חליפין?

קטי קטרין שטרית: אני מנסה.

קטי קטרין שטרית: אתה רואה?

קטי קטרין שטרית: גם הוא - - -

יזהר שי: חברת הכנסת שטרית, בבקשה.

ירדנה מלר-הורוביץ: היושב-ראש הוא הנחה אותי לפנות לרם בן-ברק כבר ביום חמישי בלילה.

ירדנה מלר-הורוביץ: הוא הורה לי לפנות למי שלא שבע רצון ממקומו לנסות להגיע בדין ודברים עם חברי סיעתו.

ירדנה מלר-הורוביץ: אגב, גם בימים כתיקונם כשאנחנו מתבקשים לעשות שינויים במקום הישיבה במליאה זה על דעת הסיעה, ואנחנו מקבלים את זה עם חתימה מיושב-ראש הסיעה.

ירדנה מלר-הורוביץ: יש כל מיני בקשות מסיבות שונות.

בועז טופורובסקי: כמה אמורים להיות בכל פאה באולם המליאה?

יזהר שי: חבר הכנסת עודד פורר, ביקשת את רשות הדיבור, בבקשה.

עודד פורר: תודה רבה.

עודד פורר: ראשית לעניין מקומות הישיבה.

עודד פורר: אני לא יודע אם זה נוהג או נוהל או לפי מה זה תמיד נקבע, אבל מאז שאני בכנסת סידרו את מקומות הישיבה של הסיעות לפי הסדר של קואליציה, אופוזיציה.

עודד פורר: אבל תמיד המקומות שיותר קרובים לבמה יושבים לפי המספר והדירוג למטה.

עודד פורר: כך נהוג כשמסדרים את הרשימה למטה.

עודד פורר: לכן אני לא מבין מה קרה פתאום כשמסידור כזה עוברים לסידור לפי א'-ב'.

עודד פורר: האם כשנחזור לסידור של 120 נחזור לסידור לפי א'-ב'?

קריאה: לא.

עודד פורר: אז אם זה המצב היה צריך להיות מראש לפנות לסיעות.

עודד פורר: אל תסתכלו על הסיעה שלנו.

עודד פורר: אנחנו סיעה לא גדולה, אנחנו שבעה אנשים.

עודד פורר: אנחנו יכולים להסתדר יפה מאוד.

עודד פורר: אבל אני מניח שבסיעה של שלושים ומשהו חברים הסיפור הרבה יותר מורכב.

עודד פורר: זה גם לא נעים.

עודד פורר: אני לא חושב שלמישהו בסיעה מסוימת נעים לפנות לחבר.

עודד פורר: בעיניי, נכון היה להמשיך לפעול לפי הנוהל הקיים – קובעים את הסידורים של הסיעות ואז בכל סיעה הסידור מתבצע לפי סדר הרשימה.

עודד פורר: כך היה נהוג גם שכשמישהו מתמנה לשר אז מתקדמים קדימה לאותו אופן.

עודד פורר: אני חושב שאפשר לקחת את סידור הסיעות כפי שהוא מופיע בהצעה הזאת ולקבוע שסידור המקומות יהיה לפי סדר המקומות בסיעה.

עודד פורר: ובא לציון גואל.

עודד פורר: אגב, בלי לגעת בדיוק בחלוקה של הסיעה.

עודד פורר: הרי אנחנו רואים כבר את החלוקה של הסיעות ומפה אין בעיה.

ירדנה מלר-הורוביץ: ואיך אתה תקבע כמה חברי כנסת מכל סיעה יהיו בכל שורה?

עודד פורר: אני אומר - -

ירדנה מלר-הורוביץ: לא, לא, לא.

ירדנה מלר-הורוביץ: אני יודעת מה אני שואלת כי זה בלתי אפשרי.

ירדנה מלר-הורוביץ: אנחנו חשבנו ללכת ככה והבנו מהר מאוד שנפגע בעיקרון של שוויון וייצוג.

ירדנה מלר-הורוביץ: כי כשאתה יושב על כל 120 חברי הכנסת במליאה אתה יכול לקבוע שבכל שורה יהיה מספר מסוים של חברי כנסת בהתאם לנוסחה מסוימת שלא פוגעת - -

עודד פורר: אבל קחי את מה שסידרתם כרגע, ירדנה.

ירדנה מלר-הורוביץ: אבל מה שסידרנו כרגע - -

יזהר שי: אני רוצה לשמור על הסדר בדיון.

יזהר שי: אני אבקש לא להגיב עכשיו.

יזהר שי: חבר הכנסת פורר, שמענו אותך.

עודד פורר: אני עוד לא סיימתי, יזהר.

עודד פורר: אני באמצע הדברים שלי.

עודד פורר: לוקחים את מה שסידרתם כרגע ובתוך החלוקה של הסיעות סדר הישיבה יהיה לפי סדר הרשימה לכנסת על אותם מקומות.

עודד פורר: את לא מזיזה מסיעת יש עתיד ולא מסיעת כחול לבן ולא מסיעת הליכוד ולא מסיעת ישראל ביתנו.

עודד פורר: כולם נשארים על אותם הכיסאות מבחינת סיעה, רק סדר הישיבה יהיה בהתאם.

עודד פורר: דבר שני שאני רוצה להתייחס אליו זה בנושא מועדי הישיבות שזה הנושא הקודם שגם הוגשה עליו רביזיה.

עודד פורר: לא יכול להיות שישיבת מליאה תיפתח ב-9:00.

עודד פורר: לפחות, אני בחמש השנים שאני בכנסת לא זוכר שישיבת מליאה נפתחה בשעה 9:00.

עודד פורר: אשמח אם המזכירה תתייחס לזה.

עודד פורר: בדרך כלל גם קורים הרבה מאוד דברים גם לפני כן.

עודד פורר: אגב, כמו היום.

עודד פורר: גם היום באתם פתאום בשעה 10:00 והחלטתם שאתם רוצים לשנות את סדר הישיבה מ-11:00 ל-13:00.

עודד פורר: קורים דברים.

עודד פורר: כשהישיבה בשעה 9:00 זה לא מאפשר את הניהול הזה.

עודד פורר: אני חושב שצריך להחזיר את סדר הדיון ליום חמישי בשעה 11:00.

עודד פורר: אני אשמח לדעת מתי נפתחה מליאה בשעה 9:00.

יזהר שי: יש לך תשובה מהירה?

יזהר שי: את זוכרת?

ירדנה מלר-הורוביץ: בתקציב בזמנו היו סדרים שנקבעו - -

עודד פורר: אנחנו לא בתקציב.

ירדנה מלר-הורוביץ: - - גם ל- 7:00 או ל-8:00 בבוקר.

יזהר שי: התשובה היא שהיו דברים מעולם.

עודד פורר: זה היה כשהיינו בדיון רצוף סביב השעון כשהיינו 24 שעות כאן.

יזהר שי: תודה, חבר הכנסת פורר.

יזהר שי: חבר הכנסת מיקי זוהר, בבקשה.

מכלוף מיקי זוהר: קודם כול בקשר לדבריו של עודד פורר, לדעתי, יש הרבה בדבריו בעניין הזה שהישיבה צריכה להיות ישיבה סיעתית ולא לפי סדר א'-ב'.

מכלוף מיקי זוהר: אני כמי שאמור לטפל בסיעת הליכוד לי יותר קשה לעשות בקרה על חברי הכנסת שלי שנוכחים בהצבעה ומצביעים בהצבעה הלכה למעשה.

מכלוף מיקי זוהר: ולכן כשאתה מפזר את כל האנשים לפי סדר הא'-ב אני אצטרך לאתר את קטי שהיא באות ש' לקראת הסוף באיזושהי פינה - -

עודד פורר: מאחורי הזכוכית.

עודד פורר: כן, מאחורי זכוכית.

עודד פורר: איך תיצור איתה קשר?

קטי קטרין שטרית: אני פתרתי את הבעיה.

קטי קטרין שטרית: אני באה רק להצביע והולכת.

מכלוף מיקי זוהר: ומישהו אחר באות א' במקום אחר.

מכלוף מיקי זוהר: גלעד ארדן, נניח.

מכלוף מיקי זוהר: לכן הישיבה הסיעתית נדרשת.

מכלוף מיקי זוהר: אנחנו צריכים ישיבה סיעתית.

מכלוף מיקי זוהר: לכן אני שואל אותך עכשיו, ירדנה, אם אנחנו רוצים ישיבה סיעתית מה הפתרון שאת יכולה לתת במסגרת האילוצים?

ירדנה מלר-הורוביץ: מכיוון שהייתי בעברי גם מזכירת סיעה אני יודעת להגיד לך שישיבות סיעה לא עושים במליאה.

מכלוף מיקי זוהר: מה קשור לישיבת סיעה?

ירדנה מלר-הורוביץ: אתם יוצאים החוצה, מתכנסים בחדר הסיעה ועושים ישיבת סיעה.

מכלוף מיקי זוהר: לא, אני מדבר על בקרה של מי שנכנס להצבעה ומי שלא, ומי שיושב מולי וכמה חברי כנסת יושבים מולי, ואם הם הרימו את היד או לא.

ירדנה מלר-הורוביץ: אוקיי.

ירדנה מלר-הורוביץ: לכן גם פה נדרשים, כמו שביקשנו בעת ההצבעות השמיות הסיוע של מנהלי הסיעות שהם גורם חשוב מאוד בכל הסיפור.

מכלוף מיקי זוהר: - - -

עודד פורר: מנהלי הסיעות לא נמצאים אפילו בפרסה, ירדנה.

עודד פורר: את יודעת את זה.

ירדנה מלר-הורוביץ: אבל הם יכולים להיות - -

עודד פורר: הם לא יכולים להיות.

עודד פורר: לא נותנים להם.

ירדנה מלר-הורוביץ: עודד, אתה לא נותן לי להשלים את מה שאני אומרת.

ירדנה מלר-הורוביץ: הם יכולים להיות מאחורי הקלעים ולדרבן אתכם לתפוס את המקומות שלכם.

עודד פורר: איך?

ירדנה מלר-הורוביץ: הפניתי את תשומת לבו של יושב-ראש הכנסת לכך שגם בעת הספירה של 10 שניות עד להצבעה, להיזהר; לומר לחברי הכנסת לא לרוץ כי יש כבר מפלסים עם מדרגות שמסוכנות לצעירים ולמבוגרים כאחד.

ירדנה מלר-הורוביץ: אם יש לכם חלופה אחרת אנחנו נשמח לקבל אותה.

בועז טופורובסקי: חלופה זה הצבעה שמית, נכון?

ירדנה מלר-הורוביץ: לא, גם אם יש לכם משהו אחר.

ירדנה מלר-הורוביץ: אנחנו פתוחים בלב חפץ.

קטי קטרין שטרית: מה הקשר?

קטי קטרין שטרית: בועז, מדובר בישיבה בדיון.

קטי קטרין שטרית: אתה יושב.

ירדנה מלר-הורוביץ: מה שתציעו שייראה שישמור על השוויון ועל העיקרון אנחנו נשמח לקבל.

יזהר שי: לפני שאנשים ממשיכים, מכיוון שראיתי חלק מהדיון הזה מהצד אז היו כל מיני שיקולים, ומה שהעלית, חבר הכנסת זוהר, הוא בהחלט נכון, אבל אז יכול להיות מצב שכל סיעת הליכוד תהיה ביציע העליון.

מכלוף מיקי זוהר: לא אכפת לי.

יזהר שי: אם לא אכפת לך זה דבר שצריך להעלות לפני יושב-ראש הכנסת.

עודד פורר: אבל נאומים יצטרכו להיות על הפודיום.

עודד פורר: לא יהיה מקובל שנאום של שלוש דקות או הצגת חוק או מענה לחוק או התייחסות סיעתית בדיון של נציגי סיעה, אתה לא נואם על הפודיום אלא נואם מהמרפסת.

יזהר שי: דובר על זה קודם כשלא היית פה.

עודד פורר: לא, אנחנו לא נקבל את זה - -

יזהר שי: האפשרות הזאת נתונה.

עודד פורר: לא, נאמר שלא.

מכלוף מיקי זוהר: למען ההגינות לא אכפת לי שחצי מהסיעות של האופוזיציה וחצי מהסיעות של הקואליציה יישבו ביציע והחצי השני יישב באולם.

מכלוף מיקי זוהר: הנה, אני אומר שאני מנדב את הליכוד לשבת למעלה ביציע.

מכלוף מיקי זוהר: האמת היא שיש כאלה שטוענים שגם במהלך הדיונים עכשיו אנחנו סוג של ביציע, אז אנחנו נשב ביציע עלא-כיפאק ונעשה משם את ההצבעות.

עודד פורר: מיקי, השאלה מה יקרה כשתתחילו לעודד מהיציע.

עודד פורר: אתה יודע, כשיתחיל עידוד עם התופים.

יזהר שי: תודה לחבר הכנסת זוהר.

יזהר שי: חבר הכנסת קושניר, בבקשה.

אלכס קושניר: שתי נקודות: אחת, אני כבר שעה מנסה לדבר.

אלכס קושניר: אני לא מקבל שום תשובה לגבי שינוי מועד פתיחת המליאה ביום חמישי.

יזהר שי: נתנו תשובה.

יזהר שי: אנחנו נצביע.

יזהר שי: אתם הגשתם רביזיה, תהיה גם הצבעה על הרביזיה.

יזהר שי: אני חושב שאתה הגשת את הרביזיה.

אלכס קושניר: השאלה אם יש דרך להזיז את זה.

אלכס קושניר: אני לא מבין מה ההתעקשות – למה זה אמור להיות בשעה 9:00.

יזהר שי: כי אנחנו נפתח את המליאה ב-9:00.

יזהר שי: מי שירצה לאחר יוכל להירשם, לדבר ולאחר.

עודד פורר: תשובה נהדרת, יזהר.

עודד פורר: ממש תשובה לעניין, כל הכבוד.

עודד פורר: אחלה תשובה בדיוק.

עודד פורר: חבל על הזמן.

קריאות: מה הבעיה עם 9:00?

אלכס קושניר: אתם כבר יודעים מה סדר היום ביום חמישי שאתם כל כך מתעקשים על 9:00?

עודד פורר: אתם לא יכולים לפרסם כל פעם סדר יום דקה לפני הדיון ולחשוב שאתם יכולים להתחיל את הדיון - - -

יזהר שי: אנחנו מאפשרים את עבודת הכנסת החל מ-9:00 בבוקר.

יזהר שי: אני מזכיר לכם שגם ועדות מתחילות לפעמים ב-9:00 בבוקר.

עודד פורר: אני תכננתי לקיים ועדת כספים בשעה 9:00.

עודד פורר: אתם לא מאפשרים זמן לקיום ועדת כספים בכלל בתקופה הזאת.

עודד פורר: היום הזזתם את הישיבה.

עודד פורר: אם הייתי יודע היום שאתם מזיזים את הישיבה מ-11:00 ל-13:00 ולא עושים את זה בדיון מהיר בשעה 10:00 בשליפה הייתי מקיים היום ועדת כספים.

עודד פורר: אנחנו נמצאים במשבר הכלכלי הכי קשה של מדינת ישראל אי פעם, ואתם מונעים כינוס של ועדת כספים בדרך הזאת.

יזהר שי: אנחנו עצרנו את חבר הכנסת קושניר באמצע דבריו.

יזהר שי: בבקשה, חבר הכנסת קושניר.

אלכס קושניר: בהמשך למה שאמר חברי עודד פורר, יש כאן ועדות ולא רק - - - יש גם ועדת הקורונה, ועדת עבודה ורווחה, וגם הוועדה המיוחדת לחוק – איך שהוא לא נקרא שאנחנו דנים בו כבר ביום השני ברצף.

אלכס קושניר: לכן אני לא מבין למה לא מאפשרים לוועדות לעבוד בכנסת.

אלכס קושניר: דבר נוסף – הרבה מאוד אנשים יישבו ביציע וצריך לקחת בחשבון שתהיה תנועה רצינית מאוד מהיציע למטה אל הפודיום לדבר.

ירדנה מלר-הורוביץ: יש מיקרופונים בכל יציע.

אלכס קושניר: אני מבין, בסדר.

ירדנה מלר-הורוביץ: עבדנו גם מול ערוץ הכנסת, ומיום חמישי הוא מודע לזה וגם עם זה הם מסודרים.

אלכס קושניר: ירדנה, אני מבין ובכל זאת – כאשר יש דיון שמי אישי, יש משמעות לכך שחבר כנסת עומד על הפודיום ומדבר ליד היושב-ראש.

אלכס קושניר: אני מבקש שהדרישה הזאת תכובד.

ירדנה מלר-הורוביץ: אני אעביר ליושב-ראש.

ירדנה מלר-הורוביץ: זה רק יחייב שבמליאה לא יהיו 50, אלא אחד יוכל - - -

יואב בן צור: אף פעם לא יהיו 50.

ירדנה מלר-הורוביץ: אני אעביר לו את זה.

עודד פורר: בשגרה אין 50.

יזהר שי: תודה לחבר הכנסת קושניר.

עודד פורר: רק הייתי רוצה לדעת – כשפותחים את המליאה ב-9:00 מתי נדרשים לדיון?

עודד פורר: מתי תיפתח ההרשמה לדיון?

עודד פורר: כי אתם פותחים את המליאה ב-9:00 ואי אפשר יהיה להירשם לדיון.

עודד פורר: תגידו שהרשימה סגורה ולא תאפשרו לנו לדבר.

עודד פורר: זה נראה כאילו כל סדר היום מתבצע כדי לא לאפשר לחברי האופוזיציה להתבטא גם במליאה.

יואב בן צור: למה?

יואב בן צור: אי אפשר יהיה להירשם לדיון גם במייל?

עודד פורר: מתי הם יפתחו את ההרשמה לדיון?

עודד פורר: הרי אנחנו מקבלים את סדר היום בדקה לתשע בדרך כלל.

עודד פורר: כשיש דיון אישי.

מכלוף מיקי זוהר: טוב, בואו ניסגר על הרעיון.

יזהר שי: קיבלתי הודעה פה.

יזהר שי: רק שנייה, חבר הכנסת זוהר.

ירדנה מלר-הורוביץ: אם המליאה תיפתח ב-9:00 מתי הם יירשמו לדיון?

ירדנה מלר-הורוביץ: אז אני שואלת אם אפשר לפתוח במזכירות הכנסת.

ארבל אסטרחן: אתם חושבים שהחוק יונח ומיד יתחיל הדיון?

עודד פורר: זאת הכוונה שלהם, ארבל.

עודד פורר: הכוונה שלהם היא למנוע מאתנו לדבר.

בועז טופורובסקי: - - - את הישיבה של הוועדה המיוחדת.

בועז טופורובסקי: הם בטוח ידחו את הדיון ממילא.

ירדנה מלר-הורוביץ: אפשר, אבל אם היושב-ראש אומר: "אני סוגר את הרשימה"?

עודד פורר: אז אנחנו לא נוכל לדבר.

ארבל אסטרחן: בקריאה ראשונה - - -

ירדנה מלר-הורוביץ: בקריאה ראשונה אנחנו פותחים נושא לרישום ונרשמים במחשב.

ירדנה מלר-הורוביץ: אז עוד אפשר להירשם במליאה.

מכלוף מיקי זוהר: ירדנה, מה את אומרת על הישיבה הסיעתית?

מכלוף מיקי זוהר: זה בר ביצוע?

יזהר שי: חכה, חבר הכנסת זוהר.

יזהר שי: חבר'ה, אל תערבבו בין הדברים.

יזהר שי: אנחנו נעשה סדר בדברים.

יזהר שי: קודם כול, קיבלנו אישור להמשיך את הישיבה הזאת כיוון שנקלענו למליאה.

עודד פורר: מה אני עושה אם יש לי נאום בן דקה ואני לא רוצה להחמיץ אותו ואני רוצה להשתתף בישיבה?

מכלוף מיקי זוהר: שאלתי אם זה בר-ביצוע.

עודד פורר: זאת ישיבה מאוד חשובה לחברי הכנסת, ליכולת שלנו להתבטא בכנסת.

עודד פורר: אתם מקיימים אותה בזמן מליאה.

עודד פורר: אני נרשמתי לנאום בין דקה.

עודד פורר: אני רוצה לנאום אותו ולא רוצה להפסיד את הדיון לא על סדרי הדיון במליאה, לא על סדרי הישיבה.

עודד פורר: זה לא דיון שאתם יכולים להגיד לחברי הכנסת, אל תשתתפו בו.

עודד פורר: אני מבין את הלחץ אבל או שפתחתם מליאה או לא.

עודד פורר: המליאה נפתחה – אני רוצה לנאום את הנאום בן דקה שלי.

יזהר שי: חבר הכנסת פורר, אתה לא חבר ועדה, אתה יכול ללכת לנאום את הנאום בן דקה ולחזור.

עודד פורר: אני חבר כנסת ומותר לי להשתתף בדיון הזה, עם כל הכבוד.

יזהר שי: בהחלט, ואתה תוזמן לחזור לפה.

עודד פורר: אני מבקש שהיועצת המשפטית תגיד האם יש סיבה למנוע ממני השתתפות בדיון שנוגע לסדרי הדיון במליאה ולסדרי הישיבה במליאה ולסדרי העבודה שלנו כחברי כנסת או לא לאפשר לי למלא כרגע את זכותי לנאום במליאת הכנסת כפי שנרשמתי.

יזהר שי: אנחנו לא מונעים ממך.

עודד פורר: ביקשתי תשובה מהיועצת המשפטית.

יזהר שי: את רוצה לענות לו?

ארבל אסטרחן: הכנסת פעמים רבות יושבת במקביל כמו שהוועדות יושבות במקביל - -

עודד פורר: תלוי באיזה נושאים.

ארבל אסטרחן: המליאה יושבת במקביל לוועדה רק באישור יושב-ראש הכנסת ולא בזמן הצבעה.

עודד פורר: זה קורה הרבה בזמן האחרון.

ארבל אסטרחן: נכון.

יזהר שי: וזה קרה גם עכשיו.

ארבל אסטרחן: בזמן הצבעה במליאה הוועדה הזאת תצטרך להפסיק.

עודד פורר: ואם יש הצבעה בוועדה?

ארבל אסטרחן: הצבעה בוועדה יכולה להתקיים.

ארבל אסטרחן: בזמן הצבעה במליאה הוועדה - - -

אלכס קושניר: זאת אומרת אני צריך עכשיו לבחור האם אני נואם או - - -

קריאה: כן, כן.

קריאה: התשובה היא כן.

ארבל אסטרחן: יש ממלא מקום בוועדות.

ארבל אסטרחן: חברי הוועדה מסתדרים עם ממלא מקום.

ארבל אסטרחן: נכון, זה מה שקורה.

ארבל אסטרחן: זה לא דבר שלא ראינו.

עודד פורר: הוא לא יכול לסגור את הדיון אם יש נאומים בני דקה.

עודד פורר: כולם צריכים לנאום ורק אחר כך הוא יכול לסגור את הדיון.

עודד פורר: הוא לא יכול לצאת להפסקה באמצע הדיון על נאומים בני דקה.

יזהר שי: חברת הכנסת אורלי פרומן, בבקשה.

עודד פורר: אפשר לשלוח לנו את סדר הנואמים בני דקה שנדע מתי אנחנו צריכים לעלות למעלה או לא?

יזהר שי: ממי אתה מבקש את זה?

עודד פורר: ממזכירת הכנסת.

עודד פורר: שמזכירת הכנסת תורה לאנשיה לשלוח לנו את סדר הנואמים.

יזהר שי: מעדכנים אותי שמנהלי הסיעות קיבלו את הרשימות.

יזהר שי: תבקש ממנהל הסיעה שלך.

יזהר שי: חברת הכנסת פרומן, בבקשה.

אורלי פרומן: אני רוצה להתייחס לשני הנושאים: גם ללוח הזמנים של המליאה מול עבודת הוועדות בכנסת.

אורלי פרומן: זה גם לגבי יום חמישי זה וזה ראשון וחמישי הבא ויש גם ימים באמצע שלו"ז המליאה איננו ידוע.

אורלי פרומן: יש חשיבות מאוד גדולה להמשיך את עבודת הוועדה.

אורלי פרומן: אני אישית נמצאת בוועדת חינוך.

אורלי פרומן: מערכת החינוך נמצאת בשיא הדיונים על ההיערכות שלה ויש לנו שם תפקיד מאוד משמעותי.

אורלי פרומן: אני חושבת שצריך להקצות זמן הבוקר לעבודת הוועדות כפי שהיה נהוג.

אורלי פרומן: יש חשיבות לוועדות עובדות תמיד, ובוודאי בתקופה הזאת.

אורלי פרומן: לכן אני מבקשת שהמליאה לא תתחיל לפני השעה 23:00, ואם אפשר אפילו ב-24:00 כדי שעבודת הוועדות תיעשה כמו שצריך בבוקר.

אורלי פרומן: בעניין סידור החדש במליאה – קודם כול, יישר כוח על ההתארגנות וההיערכות.

אורלי פרומן: זה באמת נראה לא פשוט ההקראות האין-סופיות של השמות, ובמיוחד את ירדנה שישבת שם.

אורלי פרומן: מצד שני צריך לחשוב שוב על הסדר.

אורלי פרומן: אני אומרת שוב – אצלנו 11 מתוך 16 נמצאים ביציע הציבור.

אורלי פרומן: יש חשיבות לנאום מהפודיום.

אורלי פרומן: אל תזלזלו בזה, זה לא רק מיקרופון.

אורלי פרומן: יש חשיבות בדיונים מסוימים שהנאומים נעשים מהפודיום כך שמי שמדבר יעלה לפודיום.

אורלי פרומן: זה לא המיקרופון, זה המיקום, זה המקום, ויש לזה חשיבות.

אורלי פרומן: לא לוותר על זה.

אורלי פרומן: עכשיו צריך לראות איך עושים הכול יחד.

יזהר שי: תודה לחברת הכנסת פרומן.

יזהר שי: אני מזכיר לכולם שאנחנו כרגע מצביעים על נושא סידורי הישיבה ובעוד שתי דקות נצביע על הרביזיות.

בועז טופורובסקי: אבל מה עם כל ההערות?

יזהר שי: אנחנו נצביע עכשיו על סידורי הישיבה, חבר הכנסת זוהר.

יזהר שי: יש פה מנהלי סיעות, יש פה הסכמה רחבה שצריך לפתור את הבעיה הזאת.

יזהר שי: זה לא קשור להקמת ממשלה, אופוזיציה, קואליציה ולא לחוקים כאלה ואחרים.

יזהר שי: לכו לדבר בהסכמה רחבה.

יזהר שי: אנחנו רוצים סידור להיום ומחר.

קטי קטרין שטרית: הייתה פה הצעה של חבר הכנסת מיקי זוהר לעשות את מערך הישיבה לפי סיעה.

יזהר שי: חבר הכנסת זוהר, אתה רוצה שנצביע על ההצעה שלך?

מכלוף מיקי זוהר: כן.

יזהר שי: אוקיי.

קטי קטרין שטרית: רוצים לפי סיעות.

יואב בן צור: מה זה לפי סיעות?

יואב בן צור: אז מה, עכשיו הליכוד וכחול לבן יהיו למטה?

קטי קטרין שטרית: לא.

קטי קטרין שטרית: אפשר גם למעלה.

קטי קטרין שטרית: חצי וחצי.

קריאות: - - -

מכלוף מיקי זוהר: חצי מהקואליציה למטה וחצי מהאופוזיציה למעלה.

קריאות: - - -

מכלוף מיקי זוהר: אנחנו הליכוד יושב למעלה.

מכלוף מיקי זוהר: שאר הסיעות של הקואליציה יושבות למטה - - - חצי-חצי.

מכלוף מיקי זוהר: אתם תבחרו לעצמכם שניים שיעלו למעלה.

יזהר שי: חברים, לפני ההצבעה הזאת – ואני מבין שיש פה הערות – אנחנו נעבור להצבעה על הרביזיה שקשורה לשעות פתיחת מליאת הכנסת בימים הקרובים.

יזהר שי: מי הגיש את הרביזיה?

אלכס קושניר: אני רוצה לנמק.

יזהר שי: בבקשה.

אלכס קושניר: אני אחזור על דבריי ובכל זאת אני חושב שזה חשוב.

אלכס קושניר: אני שמעתי את יושב-ראש הכנסת לא פעם ולא פעמיים מדבר על כך שחשוב לו מאוד שהכנסת תתפקד כמו שצריך ושתהיה פה אפשרות לפיקוח פרלמנטרי.

אלכס קושניר: אנחנו מבינים באיזו תקופה אנחנו נמצאים – תקופת משבר.

אלכס קושניר: הממשלה מקבלת פה הרבה מאוד החלטות ולכן אני לא כל כך מצליח להבין למה הוועדה המסדרת בתמיכתו של יושב-ראש הכנסת מבטלת את עבודת הוועדות.

אלכס קושניר: הרי זה ברור לכולם שאם בשעה 9:00 נפתחת המליאה, שום יושב-ראש ועדה לא יכול לקיים את הוועדה באותו יום.

אלכס קושניר: אנחנו נמצאים ברצף של כמה ימים כאלה.

אלכס קושניר: הרי גם היום ידענו שהמליאה נפתחת ב-11:00 ולכן אף אחד לא יכול היה לקיים ועדות.

יזהר שי: תודה, חבר הכנסת קושניר.

אלכס קושניר: רגע.

אלכס קושניר: תן לי לסיים.

אלכס קושניר: לכן מה שאני מציע לעשות זה לדחות את זה ל-11:00.

אלכס קושניר: לא יקרה שום דבר לאף אחד.

אלכס קושניר: הרי אף אחד לא מגביל את הערב של יום חמישי.

אלכס קושניר: אפשר להיות פה לנצח עד כניסת השבת.

קטי קטרין שטרית: ממש לא.

קטי קטרין שטרית: למה?

יזהר שי: בבקשה, אנחנו נצביע.

יזהר שי: מי בעד הרביזיה של חבר הכנסת קושניר?

יזהר שי: בעד הרביזיה – 6

יזהר שי: נמנעים – אין

יזהר שי: תוצאות ההצבעה על הרביזיה: בעד- 6, נגד- 10.

יזהר שי: הרביזיה לא התקבלה.

בועז טופורובסקי: בדבר הבא אני ארצה התייעצות סיעתית.

בועז טופורובסקי: אבל לפני כן – זה אומר שהמליאה צריכה להיפתח ב-13:00.

בועז טופורובסקי: להיסגר ולהיפתח ב-13:00.

יזהר שי: היא נפתחה כבר.

בועז טופורובסקי: אבל ההחלטה היא שהמליאה תיפתח ב- 13:00.

ארבל אסטרחן: אבל היא נפתחה ב- 11:00.

בועז טופורובסקי: אבל עכשיו קיבלנו החלטה שהיא גוברת על ההחלטה הקודמת.

ארבל אסטרחן: אבל אין משמעות להחלטה על משהו שכבר קרה.

בועז טופורובסקי: אבל יש משמעות.

בועז טופורובסקי: כי מה שקרה - - - שהישיבה תיפתח ב-13:00.

ארבל אסטרחן: - - -

בועז טופורובסקי: נכון.

בועז טופורובסקי: אז עכשיו קיבלנו החלטה שהישיבה היום מתחילה ב-13:00.

יזהר שי: לא, הישיבה כבר התחילה היום.

יזהר שי: הישיבה נפתחה.

בועז טופורובסקי: אבל מכיוון שהתקבלה החלטה שהישיבה מתחילה ב-13:00 היא גוברת על ההחלטה הקודמת.

יזהר שי: לא, חבר הכנסת טופורובסקי, כיוון שהמליאה כבר נפתחה אנחנו לא סוגרים אותה.

יזהר שי: יש לנו אישור.

יזהר שי: אנחנו יכולים להמשיך ונעבור לנושא הבא.

בועז טופורובסקי: אני לא הבנתי.

יזהר שי: אני חוזר – המליאה נפתחה ולכן אנחנו לא סוגרים אותה.

יזהר שי: קיבלנו אישור מהיושב-ראש להמשיך את ישיבת הוועדה המסדרת.

בועז טופורובסקי: אבל אני שואל לגבי ההחלטה.

בועז טופורובסקי: ברגע שהרביזיה נפלה, זאת אומרת אנחנו אישרנו החלטה שלפיה הישיבה היום מתחילה ב- 13:00.

יזהר שי: לא, את זה אי אפשר.

בועז טופורובסקי: מה זאת אומרת?

בועז טופורובסקי: על זה הייתה ההצבעה.

יזהר שי: לא, אתה טועה.

בועז טופורובסקי: מה הייתה ההצבעה?

יזהר שי: אוקיי, אני ממשיך.

ארבל אסטרחן: - - - ואחר כך - - -

בועז טופורובסקי: אבל עכשיו התקבלה החלטה - -

יזהר שי: חבר הכנסת טופורובסקי, תיגש אחר כך לשיעור פרטי.

יזהר שי: אנחנו המשכנו הלאה.

יזהר שי: אנחנו ממשיכים הלאה.

בועז טופורובסקי: אבל, אדוני היושב-ראש, קיבלנו החלטה שהישיבה מתחילה היום ב- 13:00.

בועז טופורובסקי: ההחלטה הזאת גוברת על החלטה קודמת.

יזהר שי: לא, אתה לא מבין מה שקרה פה.

יזהר שי: אני אסביר שוב, חבר הכנסת טופורובסקי.

בועז טופורובסקי: מה היה נוסח ההצבעה?

קטי קטרין שטרית: תן לו להסביר.

יזהר שי: אני אסביר לך.

יזהר שי: כשהוגשה פה רביזיה לא יכולנו לשנות את שעת הפתיחה של המליאה היום ולכן היא נפתחה ב- 23:00 ומתנהלת ואנחנו לפי אישור מהיושב-ראש.

יזהר שי: כל שאר הסעיפים שעליהם הצבענו תקפים וקיימים בנוגע לכל שעות הפתיחה של הימים הקרובים.

ארבל אסטרחן: אם ההחלטה הייתה מתקבלת לפני השעה 11:00 הייתה לה משמעות.

ארבל אסטרחן: ברגע שעברו את שעת פתיחת המליאה אין לה.

בועז טופורובסקי: אבל, אם עכשיו היינו מקבלים החלטה לסגור את המליאה ולפתוח אותה ב-13:00, זה לא היה גובר?

ארבל אסטרחן: - - -

מכלוף מיקי זוהר: סוף-סוף ניצחתם באיזה מאבק פרלמנטרי ואתה עוד לא הבנת את זה?

מכלוף מיקי זוהר: בועז, ניצחתם במאבק הזה.

יזהר שי: כן, בועז, השגתם את שלכם.

יזהר שי: הצגתם רביזיה, המליאה נפתחה.

יזהר שי: תרשום הישג היסטורי.

מכלוף מיקי זוהר: הצלחתם לכפות על הכנסת לפתוח ב-11:00.

מכלוף מיקי זוהר: זה הישג מדהים.

יזהר שי: זה הישג מדהים.

יזהר שי: הצלחתם לפתוח את המליאה ב-11:00 במקום ב-13:00.

יזהר שי: ההישג הוא מדהים ויירשם לזכותכם.

יזהר שי: אנחנו מצביעים עכשיו על נושא של סדרי הישיבה.

יזהר שי: אני רוצה לומר משהו, חבר הכנסת זוהר, גם בהתייעצות הסיעה שלנו ועם אנשים אחרים.

יזהר שי: כיוון שנעשתה פה הרבה עבודה על סידורי הישיבה בהתחשב במגבלות הקורונה ובהתחשב במגבלות הדמוקרטיה או צרכי הדמוקרטיה ולשמור ייצוג נאות גם במליאה וגם למעלה, אם תגבשו מתי שתרצו בשעות הקרובות, בדקות הקרובות, בימים הקרובים הצעה חליפית שמתחשבת במגבלות של הקורונה ועדיין עונה על הצרכים, נצביע שוב בשמחה.

יזהר שי: יש כאן רצון של כל הוועדה המסדרת.

יזהר שי: אפשר להביא את זה מתי שתרצו.

יזהר שי: כרגע אנחנו נצביע.

בועז טופורובסקי: אני רוצה התייעצות סיעתית.

בועז טופורובסקי: ביקשתי עוד קודם.

יזהר שי: בבקשה, התייעצות סיעתית.

יזהר שי: אנחנו פותחים מחדש.

יזהר שי: אנחנו צריכים לעמוד במגבלות 15 אנשים.

יזהר שי: אנא מכם, מי שצריך לעבור לחדר השני, נא לעבור לחדר השני.

יזהר שי: בהתאם להערות של חברי הוועדה הנכבדים אנחנו משנים את ההצבעה בנושא סדרי הישיבה.

יזהר שי: אנחנו נצביע רק על סידורי הישיבה של היום.

יזהר שי: מנהלי הסיעות ונציגי הסיעות מתבקשים - -

עודד פורר: אני מבקש התייעצות סיעתית.

יזהר שי: כרגע עשינו.

עודד פורר: לנו לא הייתה התייעצות סיעתית.

יזהר שי: כרגע היינו.

יזהר שי: יצאנו מהתייעצות שארכה מעבר לזמן.

עודד פורר: - - -

יזהר שי: חבר הכנסת פורר, אנחנו מצביעים על סדרי הישיבה של היום ובהמשך - -

עודד פורר: אגב, ראיתי במליאה שזה כבר סודר כך.

עודד פורר: זאת אומרת מבחינת

עודד פורר: כם זה כבר קרה, ועכשיו זה רק פורמליסטיקה.

יזהר שי: לא.

יזהר שי: אם מנהלי הסיעות, כולל נציג שלכם, ירצו לשנות - -

עודד פורר: אני חזרתי מהמליאה.

עודד פורר: במליאה זה כבר כך.

יזהר שי: ראיתי את זה.

קריאה: אפשר לשנות את זה.

יזהר שי: חבר הכנסת פורר, זה נכון להיום ולכל זמן עתידי.

יזהר שי: אלא אם כן תבוא עם רעיון הרבה יותר טוב.

עודד פורר: פתחו את המליאה בסידור כזה עוד טרם הצבענו על סידור כזה.

קריאות: - - -

יזהר שי: חברים, אנחנו מבזבזים את הזמן.

בועז טופורובסקי: האם אפשר להצביע על הצבעה נגדית?

יזהר שי: אנחנו מצביעים על סידורי הישיבה כפי שהוצעו פה עד להודעה חדשה.

יזהר שי: ההודעה הזאת יכולה לבוא היום אחר הצהריים או מחר או בעוד חצי שנה – בכל זמן שתביאו הצעה טובה יותר שתהיה מקובלת.

עודד פורר: יש הצעה של חבר הכנסת זוהר.

יזהר שי: לא, חבר הכנסת זוהר מצביע איתנו על הנושא הזה.

בועז טופורובסקי: - - - יושב-ראש הקואליציה, האם אנחנו יכולים להצביע על ההצעה שלו?

ירדנה מלר-הורוביץ: תשבו, תחליטו, אנחנו נשמח לבצע.

עודד פורר: זאת גם ההצעה שלי ואני מבקש להצביע על ההצעה שלי.

יזהר שי: בשמחה.

ארבל אסטרחן: יש הצעה של היום.

ארבל אסטרחן: אפשר לאשר אותה או לא לאשר אותה.

יזהר שי: חבר הכנסת זוהר, שוב.

מכלוף מיקי זוהר: הרעיון שאנחנו מאמינים בו הוא הצבעה באמצעות ישיבה סיעתית ולא לפי סדר הא'-ב'.

מכלוף מיקי זוהר: לצערי הרב, הובהר לי שלא יהיה אפשרי לקיים היום הצבעות אם נשנה את השיטה הזאת.

מכלוף מיקי זוהר: לכן מה שאנחנו מבקשים זה לאשר להיום בלבד את סדר הא'-ב' ולהמשך להיערך לסידור לפי סיעות.

ירדנה מלר-הורוביץ: אתם תגישו.

יזהר שי: צריך להגיש הצעה מעשית כזאת כי יכול להיות שיש לה מגבלות.

מכלוף מיקי זוהר: כמי שמייצג את הליכוד אין לי בעיה לצרף אליי לסיור עוד כמה ראשי סיעות ולבדוק את זה.

עודד פורר: אם כבוד היושב-ראש היה עושה דיון בין יושבי-ראש הסיעות לפני שהוא מנחית פה כל מיני דברים על הסיעות זה היה נראה אחרת.

עודד פורר: כשאנחנו מגיעים - - -

ירדנה מלר-הורוביץ: חבר הכנסת פורר, ליושב-ראש הכנסת הגיעו פניות – תחינות – להביא פתרון כדי שנוכל להיגמל מההצבעות השמיות שהקשו על כולנו.

ירדנה מלר-הורוביץ: לכן זאת הייתה ההצעה המיטבית נכון ליום חמישי בערב שיכולנו להציע, ושהצוות המדהים של המחשוב שלנו, כולל טכני וכולל תוכני, הציע.

קטי קטרין שטרית: ירדנה, זה לא אישי.

ירדנה מלר-הורוביץ: - - -

קטי קטרין שטרית: ברור שאתם עושים עבודה נהדרת.

ירדנה מלר-הורוביץ: לא אנחנו.

ירדנה מלר-הורוביץ: הוא תוקף את יושב-ראש הכנסת.

קטי קטרין שטרית: לא, את וכל הצוות שציינת עכשיו.

קטי קטרין שטרית: ברור שעשיתם עבודה נהדרת אבל לפעמים גם צריך להתחשב בנו, הקטנים.

קטי קטרין שטרית: יש בעיות.

קטי קטרין שטרית: אנחנו מאוד קטנים במערכת הזאת.

ירדנה מלר-הורוביץ: - - -

קריאות: - - -

יזהר שי: חברי הכנסת, תנו למזכירה להגיד את דבריה ואחרי זה נמשיך.

ירדנה מלר-הורוביץ: מכיוון שאני דקה וחצי בבניין, אני צופה שלכל הצעה יהיו מתנגדים לכאן ולכאן, אני מציעה באמת ובתמים ובלב חפץ – שבו צוות של יושבי-ראש ונציגי סיעות, תציעו לנו, תביאו לשולחן ואנחנו נבצע יותר מהר ממה שאתם חושבים.

יזהר שי: אני רוצה להזכיר לכולנו – עד לפני שלושה שבועות בערך יכולנו להיכנס עד ארבעה חברי כנסת למליאה.

יזהר שי: יושב-ראש הכנסת נכנס לתפקידו ונתן הנחיות בהתאם למגבלות כדי להעלות את המספר ל-30 חברי כנסת.

יזהר שי: כרגע עלתה בקשה, תחינה, דרישה מכל קצוות הבית לאפשר ש-120 חברי כנסת יישבו במליאה בהתאם למגבלות.

יזהר שי: הפתרון שהוצע לא נועד, חבר הכנסת פורר, כדי למנוע ממישהו את זכותו הדמוקרטית, לא לפגוע באף סיעה ולא לפגוע ביכולות ושום דבר.

יזהר שי: מי שיש לו הצעה טובה יותר שמתחשבת במגבלות הקורונה ובדמוקרטיה, אנא מכם, אנחנו נצביע כרגע על האפשרות כדי שנוכל לשבת היום 120 חברי כנסת.

יזהר שי: אם לא נעשה את זה אנחנו עדיין במגבלות של 30 עם הצבעה שנמשכת והולכת בקריאה שמית.

יזהר שי: את זה ניסינו למנוע.

יזהר שי: יש בזה הרבה היגיון.

יזהר שי: ברגע שתעלה הצעה טובה יותר טכנית ו"קורונית" אנחנו נצביע עליה.

עודד פורר: למה הנחיות משרד הבריאות שונו ל-45 - - - אפשר להגדיל גם את מספר חברי הכנסת.

יזהר שי: יפה.

יזהר שי: אז העלינו את זה ל-120.

יזהר שי: העלינו את זה למאה אחוז.

יזהר שי: מאה אחוז מחברי הכנסת יהיו שם.

עודד פורר: כל מה שאני מנסה לומר – ואני מבין את הרצון שלך להלל, לשבח ולקלס את יושב-ראש הכנסת, וזה בסדר - -

יזהר שי: לא.

יזהר שי: אני מהלל את הצורך שלנו לבזבז פה את הזמן על דבר מיותר.

קריאות: - - -

עודד פורר: - - -

יזהר שי: זה לא משנה למהות הטיעון.

יזהר שי: אבל, בוא, אנחנו מקשיבים לך.

עודד פורר: זה משנה למהות הניהול.

עודד פורר: נהוג שיושב-ראש הכנסת יושב עם ראשי הסיעות, מנהלים את הדיון הזה אצלו בחדר – ויושבים פה אנשי סיעות ויודעים שזה כך עובד – מקבלים החלטה - -

קריאה: כן?

קריאה: כבר הייתה קורונה פעם?

עודד פורר: - - והדיון בוועדה הוא דיון הרבה יותר מהיר, הרבה יותר קל ולא דיון בהנחתה.

עודד פורר: כרגע הכנסת מתנהלת בהנחתות.

עודד פורר: זה לא עובד ככה.

עודד פורר: ככל שזה יעבוד בהנחתות אנחנו ננצל את כל הכלים הדמוקרטיים העומדים לרשותנו כדי לא לאפשר את זה.

קריאה: זה נכון, אבל היום ערב יום הזיכרון - - -

עודד פורר: אמרנו את זה אתמול.

עודד פורר: ראינו את ההתייחסות של יושב-ראש הכנסת, הרמטכ"ל בדימוס, לערב יום הזיכרון גם ביום הזה - -

קריאות: - - -

עודד פורר: שבשעה 16:00 אף אחד מחברי הכנסת לא יוכל יחד עם משפחות שכולות - - -

קריאה: הוא היה מועמד להיות ראש ממשלה, בחייך.

יזהר שי: האם מקובל עליך שאנחנו נצביע שעד שיומצא סידור אחר שמקובל על הסיעות אנחנו נאמץ את הסידור הנוכחי?

יזהר שי: זה יכול להיות היום אחר הצהריים, זה יכול להיות מחר, יכול להיות בכל יום אחר - -

עודד פורר: - - -

יזהר שי: - - פשוט יש לנו מחר מליאה ליום הזיכרון.

יזהר שי: חבל לקלקל את היכולת של 120 חברים להיות שם.

מכלוף מיקי זוהר: לגבי מחר – יש מליאה לכבוד יום הזיכרון.

מכלוף מיקי זוהר: בוא נראה כמה חברי כנסת יגיעו.

מכלוף מיקי זוהר: אני לא מעריך שיהיו פה 120.

מכלוף מיקי זוהר: יש הרבה אנשים שאולי מתייחדים אחרת ועושים דברים בצורה אחרת, אולי אזכרות וכולי.

מכלוף מיקי זוהר: לכן אנ לא יודע אם יהיו פה 120 חברי כנסת.

מכלוף מיקי זוהר: אני לא חושב שאופן סידור הישיבה רלוונטי למחר בדיון לרגל יום הזיכרון לחללי צה"ל.

מכלוף מיקי זוהר: לגבי היום אנחנו נקבע שהסדר היום הוא כפי שסודרה המליאה, לפי סדר א'-ב'.

מכלוף מיקי זוהר: אבל לדיון הבא ביום חמישי אנחנו נהיה חייבים לבוא מסודרים ליום חמישי בבוקר כי אני מבין שאתם רוצים לעשות דיון ביום חמישי בעזרת ה' ב-9:00 בבוקר.

מכלוף מיקי זוהר: לכן אנחנו נצטרך כבר להחליט על סדר ישיבה מראש ליום חמישי.

מכלוף מיקי זוהר: זה אומר שעוד היום אנחנו נצטרך להכריע מה יהיה סדר הישיבה ביום חמישי - -

יזהר שי: בסדר גמור.

מכלוף מיקי זוהר: - - זה אומר שיש לנו עד סוף היום לנסות לייצר - -

ירדנה מלר-הורוביץ: בערב יום הזיכרון אנחנו לא נוכל לעשות את זה, ביום העצמאות לא נוכל לעשות את זה.

ירדנה מלר-הורוביץ: מדובר בעובדי כנסת.

ירדנה מלר-הורוביץ: עבדנו במגבלות של שישי-שבת שזה היה באמת מעל ומעבר.

ירדנה מלר-הורוביץ: אנחנו נשמע אתכם, אנחנו נעשה את זה.

ירדנה מלר-הורוביץ: מדובר ביום חמישי בקריאה ראשונה.

ירדנה מלר-הורוביץ: אפשר עדיין לעשות את זה במתכונת הזאת.

ירדנה מלר-הורוביץ: לקראת שבוע הבא אני אבדוק איתם ואני אחזור.

ירדנה מלר-הורוביץ: אני מניחה שנוכל לעמוד בזה.

קריאה: נשמע הגיוני לגמרי.

בועז טופורובסקי: לדעתי, נשמע הגיוני שנשאיר את המצב כמו שהוא עד היום.

יזהר שי: אבל הוא כבר לא נמצא שם.

ירדנה מלר-הורוביץ: בקריאה הראשונה.

ירדנה מלר-הורוביץ: לקראת הקריאה השנייה והשלישית - - - זאת הייתה הנחיה של מנכ"ל הכנסת.

ירדנה מלר-הורוביץ: הוא נערך ביום חמישי - - -

עודד פורר: אפשר, מבחינתי, לנעול את המליאה היום - - - אני מקבל את הצעתו של חבר הכנסת דיין.

עודד פורר: אפשר לנעול את המליאה עכשיו, לחדש את הדיון ביום חמישי בבוקר ולאפשר לאנשים בערב יום הזיכרון שבתי העלמין - - -

יזהר שי: הוא לא הציע את זה וזה לא על סדר היום.

יזהר שי: אבל יפה.

יזהר שי: ניסיון טוב אבל הוא לא הצליח.

עודד פורר: - - - נתחשב ביום הזיכרון.

יזהר שי: אנחנו נעבור להצבעה.

אורלי פרומן: - - - במתכונת אחרת ביום ראשון.

אורלי פרומן: לא יבואו הרבה.

אורלי פרומן: שכולם לפחות יהיו באולם למטה.

ירדנה מלר-הורוביץ: אנחנו במגבלות של 50.

יזהר שי: חבר הכנסת זוהר, אם אתה מתעקש אז היום יהיה סידור נוסף.

מכלוף מיקי זוהר: לצערי הרב, אנחנו מאמצים את הנוהל שקיים.

מכלוף מיקי זוהר: אני חייב להביע מחאה בעניין הזה גם כלפי הנהלת הכנסת.

מכלוף מיקי זוהר: לא יעלה על הדעת שיסדרו מושבים בכנסת לפני שדיברו עם חברי הכנסת.

מכלוף מיקי זוהר: עם כל הכבוד, יש פה חברי כנסת ויש להם סמכות.

מכלוף מיקי זוהר: ירדנה, את יודעת, אף פעם אני לא מעלה ביקורת - -

ירדנה מלר-הורוביץ: לא, זה בסדר גמור.

מכלוף מיקי זוהר: - - לא סביר בעיניי שמסדרים את הכנסת לפני שבאים להתייעץ אתנו, חברי הכנסת וחברי הוועדה המסדרת.

מכלוף מיקי זוהר: זה לא מקובל, זה לא סביר.

מכלוף מיקי זוהר: אבל כולנו חדורי מוטיבציה להעביר את החקיקה החשובה הזאת כדי סוף-סוף להקים ממשלה.

מכלוף מיקי זוהר: אז אנחנו מוכנים לספוג את זה.

מכלוף מיקי זוהר: אבל, אני מבקש, נא להתייעץ איתנו.

מכלוף מיקי זוהר: זה המינימום הנדרש.

יזהר שי: תודה לחבר הכנסת זוהר.

יזהר שי: אנחנו, אם כך מכניסים את התיקון "עד להודעה חדשה".

יזהר שי: ההודעה הזאת תבוא, כמובן, בהסכמה של הסיעות השונות בבית תוך דיון מעמיק בדברים שמקובלים.

יזהר שי: ההצעה תובא לפני היושב-ראש ולכאן לוועדה המסדרת לאישור אחרי שכולם יהיו - -

בועז טופורובסקי: עד להודעה חדשה או עד יום חמישי?

יזהר שי: עד להודעה חדשה אנחנו מאשרים את הסידור כפי שהוצע.

יזהר שי: אתם מוזמנים להציע כבר היום סידור חדשה ולהגיע להסכמות עליו.

אורי מקלב: אפשר לומר משהו, אדוני היושב-ראש?

יזהר שי: כן, בבקשה, חבר הכנסת מקלב מהחדר השני.

יזהר שי: בבקשה.

אורי מקלב: אני בכל אופן רוצה להגיד הערה אחת לחברי מיקי זוהר: הדברים שמתנהלים – כך הדברים מקובלים.

אורי מקלב: ההצעה הזאת לא הונחה עכשיו על שולחן הוועדה המסדרת.

אורי מקלב: היא נמצאת כבר כמה ימים לפני חברי הכנסת.

אורי מקלב: אם היו הערות בעניין הזה – וגם לי יש הערות – היה אפשר להעביר למזכירות הכנסת – לא מקובל עלינו, אנחנו רוצים לקיים דיון - -

מכלוף מיקי זוהר: מקלב, אתה קראת את סדר היום או שאתה לא הספקת לקרוא אותו עדיין?

מכלוף מיקי זוהר: בסדר היום מופיע מה אופי הסידור או רק קביעת הסידור?

אורי מקלב: את השרטוטים האלה קיבלנו לפני כמה ימים.

מכלוף מיקי זוהר: לא, לא.

אורי מקלב: ודאי.

יזהר שי: כן, כן, קיבלנו.

קטי קטרין שטרית: איך קיבלנו?

קטי קטרין שטרית: אני לא קיבלתי.

קטי קטרין שטרית: היום ראיתי את זה לראשונה.

אורי מקלב: ראשי הסיעות - -

קריאות: לא קיבלנו.

אורי מקלב: ראשי הסיעות קיבלו את זה.

אורי מקלב: אני יכול להראות לכם - - -

מכלוף מיקי זוהר: אני לא קיבלתי את זה.

אורי מקלב: - - ירדנה תאשר את דבריי או לא תאשר את דבריי – אני לא יודע.

אורי מקלב: בכל אופן, אולי לנו יש מנהלת סיעה מאוד חרוצה וזריזה שיודעת על זה קודם.

עודד פורר: אני קיבלתי את זה - - -

אורי מקלב: אבל אנחנו קיבלנו את זה.

אורי מקלב: אי אפשר לקבל את ההערות האלה רק כאן.

קטי קטרין שטרית: אני לא קיבלתי.

יזהר שי: קטי, גם את קיבלת – ב-23 באפריל זה נשלח לכל חברי הכנסת.

יזהר שי: כולנו קיבלנו.

עודד פורר: גם אני קיבלתי.

קטי קטרין שטרית: כל המיילים שלי פה.

יזהר שי: מה שאת מחליטה לקרוא או לא לקרוא זאת החלטה שלך.

קטי קטרין שטרית: נו, באמת, יזהר, זאת הערה מאוד מיותרת.

יזהר שי: זה נשלח לכל חברי הכנסת.

קטי קטרין שטרית: אני לא קיבלתי, ותאמין לי, באותו רגע שלחתי פנייה.

קטי קטרין שטרית: ברגע שהודיעו לי.

יזהר שי: אז תפני למחלקת המחשוב של הכנסת להודיע שאת לא מקבלת מיילים שנשלחו לכולם.

קטי קטרין שטרית: אין לי גם קוד אפילו.

אורי מקלב: אבל יש גם מנהלי סיעות.

קטי קטרין שטרית: אני מבקשת את זה כבר מהכנסת ה-21.

קטי קטרין שטרית: לבי איתם, הם עסוקים.

יזהר שי: אוקיי, אנחנו עוברים להצבעה.

אורי מקלב: אני רק משלים את המשפט.

אורי מקלב: אני מסכים עם מה שאומר מיקי על חלוקה אחרת ובדיקת אפשרות.

אורי מקלב: רק אני אומר גם לירדנה וגם למזכירות הכנסת – שונה שאתם עבדתם באמת קשה, וראוי לציון לדעת ביצירתיות למצוא מקומות ולחלק אותם וגם טכנית לסדר אותם.

אורי מקלב: אבל לא אם אנחנו מדברים רק על החלפת שמות זה לא תהליך.

אורי מקלב: אם מקבלים הסכמה של ראשי סיעות שבמקום השם הזה, השם הזה, אז מה הבעיה?

אורי מקלב: גם ביום חמישי זה יכול להיות מוכן.

אורי מקלב: אם היום ראשי הסיעות מגיעים לנוסחה אחרת בחלוקה אין כאן עבודה פיזית, בסך הכול צריך להחליף שמות.

אורי מקלב: ואז זה יכול להיות גם ליום חמישי.

יזהר שי: ראשי הסיעות, תבדקו.

יזהר שי: תנו את ההסכמות שלכם, ואם אפשר לעשות את זה למחר או ליום חמישי אז, כמובן, נעשה את זה בשמחה רבה לנוחות כל חברי הכנסת.

יזהר שי: אנחנו נעבור להצבעה: סידור חדש לישיבה בכנסת בהתאם להצעתה של מזכירת הכנסת.

יזהר שי: תודה רבה לעובדי הכנסת המסורים שעמלו קשות כדי לאפשר את זה.

יזהר שי: מי בעד הסידור החדש?

יזהר שי: בעד – 9

יזהר שי: נמנעים – אין

יזהר שי: בעד- 9, נגד- 3.

יזהר שי: ההצעה התקבלה.

קריאה: רביזיה.

יזהר שי: אנחנו נעשה רביזיה ב-12:00 בדיוק.

יזהר שי: תודה.

יזהר שי: מי ביקש?

יזהר שי: כפוף לאישור יושב-ראש הכנסת אנחנו נתכנס פה או שנתכנס כשאין מליאה.

יזהר שי: אבל כרגע ב-12:00 אנחנו כאן.

יזהר שי: חברי הכנסת, 12:00, אנחנו פותחים את הישיבה.

יזהר שי: מגיש הרביזיה איננו פה.

יזהר שי: האם הוא הסמיך מישהו אחר לדבר בשמו?

יזהר שי: לא.

יזהר שי: אנחנו לא מצביעים על הרביזיה הזאת.

יזהר שי: רואים בה כנדחתה.

יזהר שי: אנחנו סוגרים את הישיבה.

יזהר שי: תודה רבה לכם.